Hidupan Di Marikh: Fantasi Atau Fakta?

Angkasa lepas ini penuh dengan misteri, adakalanya apa yang dikaji para saintis hari ini hanyalah sekelumit berbanding apa yang tidak diketahui di luar sana. Dan ini termasuklah satu soalan yang menghantui ramai berkenaan jiran bumi, planet Marikh. Ramai tertanya-tanya apakah wujud kehidupan di planet tersebut. Soalan ini menggamit minat ramai dalam dunia sains fiksyen hingga menjadi inspirasi kepada lagu, siri televisyen dan filem seperti lagu David Bowie, Life on Mars dan drama radio yang diadaptasi dari novel H.G Wells, War of the Worlds.

Pada tahun 1877, seorang ahli astronomi bernama Giovanni Schiaparelli menghalakan teleskopnya ke planet merah itu dan merasakan beliau sudah menemui satu dunia yang berbeza. Dalam pemerhatiannya, Schiaparelli percaya beliau melihat laut dan benua pada permukaan Marikh. Beliau turut menerangkan kewujudan terusan atau canalis dalam Bahasa Itali (selepas disiasat merupakan ilusi optik). Penggunaan perkataan canali/canal/terusan ini bikin minda orang ramai teruja kerana ia memberi petanda ia dibina oleh makhluk yang mempunyai pengetahuan dan kemahiran. Dan ini membawa kepada pencarian kehidupan Marikh yang bermula pada abad ke-19 dan berterusan sehingga ke hari ini.

Dalam jurnalnya pada tahun 1893, Schiaparelli menimbang kemungkinan bagaimana sesebuah planet boleh menampung kehidupan dan ia dipengaruhi oleh jarak dari matahari. Beliau menulis, “Semua harapan kita kini tertumpu kepada Marikh sebagai satu-satunya planet yang boleh menampung kehidupan ke satu tahap seperti yang kita akan lihat sekarang. Harapan ini semakin bertambah sehingga ke tahap ghairah teramat dalam kalangan sesetengah selepas memeriksa planet mempunyai beberapa perubahan dan sebuah sistem yang mempunyai konfigurasi misteri, di mana ia boleh disimpulkan sebagai kerja makhluk bijak dan bukan sesuatu yang bersifat semulajadi.”

Percival Lowell menambah dalam bukunya, ‘Mars as the Abode of Life’ selepas membaca jurnal-jurnal Schiaparelli bahawa tamadun Marikh membina terusan dari kutub ke wilayah khatulistiwanya untuk mengangkut air. Untuk beberapa dekad berikutnya, pelbagai artikel berkenaan Marikh dari pelbagai majalah sains timbul dan ada sesetengah mencadangkan pelbagai cara untuk berhubung dengan Marikh. Ada mencadangkan guna cermin besar untuk memantulkan cahaya matahari ke Marikh, memasang sistem kain hitam di Gurun Sahara untuk menghalang pantulan cahaya dan memberi isyarat kepada mereka atau memasang pelbagai jenis lampu elektrik untuk menghasilkan isyarat.

Kemudian Nikola Tesla, seorang pencipta pintar berketurunan Serbia-Amerika mendakwa menerima mesej radio dari Marikh tetapi kajian-kajian kemudian mendapati ianya gelombang radio yang dihasilkan dari awan gas angkasa lepas. Sementara pelakon terkenal Orson Welles menakutkan pendengar dengan menceritakan semula kisah ‘War of the Worlds’ di radio sehingga membuatkan mereka percaya makhluk asing dari Marikh sudah mendarat di New Jersey. Semasa Perang Dingin pula, Marikh menjadi tumpuan jentera propaganda Barat terutama Amerika Syarikat di mana makhluk asing yang akan menyerang Amerika berpegang kepada fahaman komunis.

Tetapi semua imaginasi liar berkenaan Marikh ini terhenti selepas Agensi Angkasa Lepas Kebangsaan (NASA) menghantar misi Mariner 4 ke Marikh. Berdasarkan imej pertama yang dihantar Mariner 4 ke bumi dari Marikh, imej wujudnya sebuah tamadun maju hanya satu ilusi dan tiada bukti kewujudan hidupan di situ. Kemudian pada tahun 1976, NASA menghantar misi Viking ke Marikh untuk mencari sebarang tanda kehidupan di sana termasuk yang bersaiz mikro. Misi tersebut dianggap gagal dan semua gambar yang dihantar menunjukkan Marikh hanyalah sebuah planet tandus. Namun jika ada mengatakan tiada langsung hidupan di Marikh perlu bersabar seketika. Ini kerana pada tahun 1996, sebuah meteorit yang dipanggil ALH84001 mengandungi kesan bakteria primitif planet tersebut. Walaupun ada yang berhujah ia mungkin wujud selepas meteorit itu menghempas bumi, ia secara tidak langsung mengembalikan semula keghairahan mencari kehidupan di Marikh.

Kita semua tahu sebarang hidupan tanpa mengira kecil atau besar memerlukan air. Ini yang mendorong sebarang pencarian memfokuskan kepada kesan kewujudan air di Marikh. Ini mendorong pasukan saintis dan jurutera NASA merancang program eksplorasi baru Marikh untuk mencari air. Ini yang membawa kepada misi Peninjau Global Marikh dan robot Pathfinder pada tahun 1997 kemudian disusuli dengan robot pencari Spirit dan Opportunity. Dan pada tahun 2013, robot peninjau Curiosity mendarat di sebuah tempat dipercayai bekas sebuah tasik purba. Selepas menganalisis sampel dari sedimen dan batu-batan, Curiosity mendapati kawaan tersebut pernah menempatkan air tenang yang mengalir dan mempunyai kandungan kimia yang berkemungkinan dapat menyokong kehidupan di situ.

Bagi Emily Lakdawalla, editor kanan untuk Planetary Society melihat pencarian kehidupan di Marikh sebenarnya satu ujian untuk menguji teori bolehkah kehidupan wujud di tempat lain dalam alam semesta ini. Beliau berkata, “Mengapa bumi saja yang ada hidupan? Fakta bahawa bumi dan Marikh hampir sama mendorong para saintis tertanya pasal ini. Sekiranya kedua-duanya mempunyai permulaan sama dan mengandungi keadaan yang sama, jadi apakah hidupan itu sebenarnya bermula di Marikh? Jika benar, maka hidupan pasti kelihatan biasa dalam alam semesta ini.”

SUMBER

Niller, Eric. (2018). History.com. Life on Mars? The Search for Signs Goes Back Centuries. https://www.history.com/news/life-on-mars-human-search-for-aliens


Tapaw: Apps Penghantaran Makanan Baru?

Sepertimana jenama ‘Foodpanda’, ‘GrabFood’, ‘DeliverEat.my’ dan ‘DahMakan’ telah mempermudahkan urusan orang ramai untuk membeli makanan serta barangan tanpa perlu keluar rumah, rakyat Malaysia kini diberikan ‘option’ penghantaran terbaharu yang dikenali sebagai ‘TAPAW’.

Tapaw adalah sebuah syarikat ‘startup’ baharu keluaran Malaysia, yang mula menjengah pasaran perniagaan tempatan pada bulan September 2020. Syarikat Tapaw Groups Sdn Bhd yang berpengkalan di Shah Alam, Selangor ini dikatakan memiliki potensi nilaian sebanyak RM1 Juta.

Pada 15 Disember 2020, jenama ini telah diperkenalkan secara rasmi oleh Kerajaan Negeri Perlis menerusi penganjuran majlis pelancaran aplikasi Tapaw yang diadakan di Hotel Seri Malaysia, Kangar. Menurut kenyataan YAB Datuk Seri Azlan Man (Menteri Besar Perlis), Tapaw adalah jenama yang dibangunkan oleh anak jati Perlis.

Tambah beliau, syarikat ini berpotensi untuk menawarkan sebanyak 100 000 peluang pekerjaan baharu kepada rakyat Malaysia, khususnya anak-anak muda yang berminat untuk menjadi seorang ‘driver’, ‘rider’ penghantar makanan mahupun ‘runner’ penghantar barangan persis jenama-jenama besar yang lain.

Setakat bulan Disember, Tapaw berjaya mendaftarkan kira-kira 47000 unit kenderaan penghantaran menurut laporan daripada portal Berita RTM. Angka ini diperoleh kurang daripada tujuh bulan, dan dijangka akan meningkat seiring dengan perkembangan semasa.
Selain makanan, Datuk Anuar A Rahman selaku Ketua Pegawai Eksekutif turut menyatakan bahawa Tapaw memiliki kepelbagaian rangkaian perkhidmatan berasaskan ‘delivery’ yang merangkumi penghantaran barang dapur, ubat-ubatan, bungkusan (parcel), dokumen dan sebagainya, termasuk khidmat pindah rumah.

Jika anda meneliti portal rasmi tapaw.com, terdapat lima jenis kenderaan penghantaran yang didaftarkan di bawah jenama ini, iaitu; motorsikal, kereta, van, ‘pickup’ trak, lori 1 tan & 3 tan. Kesemuanya menjalankan khidmat mengikut kesesuaian permintaan pengguna, tertakluk kepada had berat dan kadar caj yang ditetapkan.

Dalam pada itu, pengguna-pengguna telefon pintar boleh memuat turun aplikasi Tapaw yang tersedia di ‘Google Play Store’, ‘Apple App Store’ atau ‘Huawei AppGallery’, iaitu ‘TAPAW- Food & Parcel Express Delivery’ untuk pengguna ataupun ‘TAPAW Driver- Drive & Earn Extra Income’ untuk kegunaan para ‘rider’ dan ‘runner’.

Seperti apa yang kita ketahui, pasaran ‘ekonomi gig’ sudah lama bertapak dan berkembang di seluruh pelosok dunia. Di Malaysia sahaja, terdapat kira-kira 4 juta pekerjaan bebas atau lebih dikenali sebagai ‘freelancer’. Angka ini mewakili 26% daripada keseluruhan pasaran tenaga buruh, berdasarkan statistik terkini.

Pekerjaan sebagai penghantar makanan dan barangan adalah tergolong di dalam pasaran tenaga buruh sektor ‘ekonomi gig’, yang mana pekerjaan jenis ini memiliki struktur kerja yang agak berbeza berbanding dengan pekerjaan atau tenaga buruh ‘konvensional’.
Hal ini dikatakan demikian kerana, pekerjaan jenis ini memiliki tahap ‘flexibility’ yang tinggi, khususnya berkenaan dengan tempoh masa bekerja, keberadaan tempat kerja, jenis kerja, serta kadar upah yang bergantung sepenuhnya terhadap daya produktiviti serta kemahiran tertentu.

Sebagai contoh, seorang ‘rider’ Food Panda boleh menikmati bayaran sehingga RM3680 sebulan menerusi skim pembayaran terbaharu jika mereka berjaya mengekalkan konsistensi. Perkiraannya adalah seperti berikut; RM7 untuk setiap pesanan; RM168 sehari jika berjaya memperoleh 24 pesanan, berserta bonus tambahan sebanyak RM80 seminggu. ‘Rider’ memiliki autonomi sendiri untuk menentukan masa bekerja.

Oleh itu, boleh kita rumuskan di sini bahawasanya ekonomi gig memiliki hipotesis mudah seperti; semakin banyak ‘job’ kita buat dalam sehari, semakin banyak pendapatan kita peroleh.

Menurut laporan ‘Global Gig Economy Index’ terbitan tahun 2019, Amerika Syarikat mendahului carta peningkatan pendapatan (revenues) di dalam pasaran tenaga buruh sektor ekonomi gig dengan rekod sebanyak 78%, diikuti United Kingdom (59%), Brazil (48%), Pakistan (47%), Ukraine (36%), Filipina (35%), India (29%), Bangladesh (27%), Russia (20%), dan Serbia (19%).

Hasil kajian yang dijalankan oleh ‘Payoneer’ mendapati bahawa, kelas umur 18 hingga 24 tahun mewakili 16% daripada keseluruhan tenaga buruh sektor ekonomi gig pada tahun 2019. Manakala, kelas umur 24 hingga 34 tahun pula memiliki peratusan tertinggi iaitu 48%, diikuti 35 hingga 44 tahun (23%), 45 hingga 54 tahun (9%) dan 55 tahun ke atas (5%).

Semestinya penularan pandemik Covid-19 memberikan impak positif ke atas ‘platform’ penghantaran makanan dan barangan, memandangkan orang ramai memilih untuk mengurangkan pergerakan di luar rumah. Perkara ini telah pun dibuktikan dengan peningkatan tempahan penghantaran sebanyak 30% seawal bulan Mac 2020, seiring dengan langkah kerajaan melaksanakan Perintah Kawalan Pergerakan (PKP) pada 18 Mac 2020.

Berdasarkan laporan FMT, Foodpanda merekodkan peningkatan permohonan pekerjaan sebanyak 37% di sepanjang bulan Mac yang lalu, di samping peningkatan 6.7% jumlah penghantar berdaftar sepertimana yang diperkatakan oleh Shubham Saran, selaku Ketua Logistik Foodpanda Malaysia.


Chernobyl – Bencana Nuklear Terbesar Sejarah

Bencana alam sekitar bukan satu perkara baru dalam lipatan sejarah tamadun manusia. Ia memberi impak kepada tamadun manusia sama ada bersifat semulajadi atau buatan manusia dari Pompeii hinggalah Chernobyl.

Sebut pasal Chernobyl, ia dianggap antara bencana nuklear paling buruk dalam sejarah pada 26 April 1986 dan meninggalkan kawasan berkenaan tidak boleh didiami manusia selama 24,000 tahun. Dan bagi bekas pemimpin Soviet Mkhail Gorbachev, beliau menyifatkan bencana berkenaan merupakan punca sebenar kejatuhan Kesatuan Soviet lima tahun kemudian.

Loji kuasa nuklear Chernobyl terletak di utara Ukraine atau lebih tepat 80 batu di utara ibu negara Kiev. Sebuah bandar kecil bernama Pripyat dibina beberapa batu dari loji berkenaan bagi menempatkan para pekerja dan keluarga mereka.

Pada tahun 1986, bandar tersebut mempunyai populasi 50,000 penduduk sementara bandar Chernobyl pula mempunyai 12,000 penduduk. Baki wilayah berkenaan terdiri daripada kawasan pertanian dan kawasan hutan belantara. Projek reaktor ini mula dibina pada tahun 1977 tatkala Ukraine masih lagi menjadi sebahagian daripada Soviet. Menjelang tahun 1983, empat reaktor siap dibina dengan dua lagi dibina pada tahun-tahun berikutnya.

Empat reaktor ini di Chernobyl ialah reaktor jenis RBMK-1000 yang menggunakan proses pengayaan uranium U-235 untuk memanaskan air dan menghasilkan stim untuk menggerakkan turbin reaktor dan menjana tenaga elektrik. Kebanyakan reaktor nuklear yang kita lihat hari ini menjadikan air sebagai penyejuk dan mengawal kereaktifan teras nuklear.

Apabila teras tersebut dipanaskan, ia akan menghasilkan lebih banyak stim berbuih dalam air ini sekaligus mengurangkan kereaktifan teras berkenaan. Ini merupakan antara ciri keselamatan utama reaktor nuklear di kebanyakan negara terutama di Barat.

Tetapi reaktor nuklear versi Soviet menggunakan grafit untuk mengawal kereaktifan teras nuklear dan terus menghasilkan reaksi nuklear dalam teras berkenaan. Reaktor sebegini menghasilkan lebih banyak kereaktifan teras nuklear apabila ia dipanaskan dan menghasilkan lebih banyak buih stim, satu kekurangan yang terdapat pada reaktor itu.

Sehari sebelum tercetusnya bencana nuklear Chernobyl, operator-operator loji bersedia menutup reaktor untuk menjalankan proses penyelenggaraan rutin pada reaktor nombor empat. Entah di mana silapnya, operator-operator memilih mematikan semua peralatan termasuk mekanisme penutupan automatik. Perbuatan sebegini dianggap satu perlanggaran keselamatan menurut Jawatankuasa Saintifik PBB berkenaan Kesan Radiasi Atom (UNSCEAR).

Pada pukul 1.23 pagi, apabila rod nuklear yang panas dimasukkan ke dalam air penyejuk, ia menghasilkan sejumlah besar stim dan mencetuskan lebih banyak reaktiviti dalam teras nuklear reaktor nombor empat. Akibatnya, ini mengakibatkan letupan besar yang menanggalkan plat seberat 1,000 tan yang menutup teras reaktor, melepaskan radiasi ke atmosfera dan memotong aliran penyejuk ke reaktor.

Beberapa saat kemudian, satu lagi letupan lebih besar berlaku yang memusnahkan bangunan reaktor dan memuntahkan grafit dan bahagian teras reaktor yang terbakar sekitar kawasan loji. Akibatnya, ia mencetuskan kebakaran besar sekitar reaktor yang rosak dan reaktor nombor tiga yang masih beroperasi ketika itu.

Letupan tersebut membunuh dua orang pekerja, antara pekerja pertama yang mati dalam tragedi berkenaan. Untuk beberapa hari berikutnya, krew-krew kecemasan berusaha memadamkan kebakaran dan mengekang kebocoran radiasi tetapi ia turut menambah bilangan pekerja yang terbunuh kerana mengalami tanda keracunan radiasi yang teruk.

Kebanyakan radiasi yang dilepaskan ke atmosfera ialah iodin-131, cesium-134 dan cesium-137. Cesium menjadi kebimbangan ramai pakar dari UNSCEAR kerana isotopnya mempunyai separuh hayat yang lebih lama dan boleh berada dalam persekitaran untuk tahun-tahun selepas ia dilepaskan ke atmosfera. Iodin-131 pula walaupun mempunyai separuh hayat berusia lapan hari tetapi boleh diinges melalui udara dan boleh masuk sehingga ke kelenjar tiroid.

36 jam selepas kemalangan, populasi Pripyat mula dipindahkan selepas ramai mengadu muntah-muntah, sakit kepala dan pelbagai simptom keracunan radiasi. Mereka diberitahu akan dibenarkan pulang selepas beberapa hari dan ini mendorong ramai membawa sedikit barang semasa berpindah. Kebanyakan mereka tidak akan kembali ke Pripyat.

Bagi Kesatuan Soviet, agak sukar bagi mereka menerangkan apa yang berlaku kepada komuniti antarabangsa dan tiada sebarang kenyataan berkenaan Chernobyl dikeluarkan. Bagaimanapun, semua itu berubah selepas amaran radiasi dikeluarkan oleh loji nuklear di Sweden berkenaan tahap radiasi yang luar biasa direkodkan. Soviet akhirnya mendedahkan apa yang berlaku dan menerangkan cara mereka mengendalikan bencana itu.

Bagi Moscow, urusan berjalan seperti biasa termasuk sambutan Hari Buruh di Moscow, Kiev dan Minsk walaupun Chernobyl terus mengeluarkan asap radiasi. Kebanyakan penduduk Ukraine tidak tahu apa yang berlaku termasuk kematian para pekerja dan pemindahan secara tergesa-gesa dari Pripyat.

Awan radioaktif yang turut mengandungi habuk dan serpihan loji berkenaan ditiup angin ke Ukraine, Belarus, Rusia, Scandinavia dan beberapa bahagian di Eropah. Empat bulan selepas bencana tersebut, 31 orang terbunuh akibat pendedahan radiasi. Sementara 6,000 lagi penduduk mengalami masalah kanser tiroid di Ukraine, Belarus dan Rusia untuk tahun-tahun berikutnya.

Bagaimanapun, jumlah sebenar penduduk yang mengalami masalah sebegini tidak diketahui berikutan kesukaran mengumpul bilangan kes pesakit yang terlibat. Pada tahun 1995, Ukraine menganggarkan 125,000 penduduk terbunuh akibat terdedah secara langsung kepada radiasi Chernobyl. Tetapi khabar tidak benar tentang keracunan radiasi menyebabkan penduduk mengambil langkah tidak sepatutnya seperti menggugurkan kandungan mereka kerana bimbang bayi yang dikandung mengalami keracunan radiasi.

Pada
14 Mei 1989, Gorbachev mengarahkan proses pembersihan dan pembendungan radiasi
loji digerakkan dengan segera. Ratusan pekerja, ahli bomba, tentera simpanan
dan pelombong digerakkan untuk membantu proses pembersihan walaupun bekerja
tanpa peralatan perlindungan yang mencukupi untuk membuang serpihan dan
membendung radiasi. Dalam tempoh 206 hari, para pekerja membina satu makam
besar untuk menutup reaktor yang rosak dan membendung lebih banyak perlepasan
radiasi.

Dalam satu temubual bersama BBC pada tahun 2017, bekas pekerja bernama Yaroslav Melnik mendedahkan mereka bekerja sebanyak tiga syif tetapi selama lima hingga tujuh minit pada satu-satu masa disebabkan bahaya radiasi. Selepas selesai bekerja, mereka terus membuang pakaian mereka dalam tong sampah. Pada tahun 2010, sebuah konsortium antarabangsa ditubuhkan bagi membina sebuah bangunan lebih besar untuk reaktor berkenaan.

Bangunan seberat 35,000 tan itu disiapkan pada tahun 2016 dan diluncurkan bagi menutup makam sedia ada pada November 2016. Struktur baru ini membantu menurunkan kadar radiasi kepada satu persepuluh dari tahap sebelumnya. Struktur ini dijangka dapat membendung serpihan radioaktif untuk 100 tahun.

Di
sebalik semua ini, siapa sangka Chernobyl sebenarnya masih dibenarkan
beroperasi sehingga reaktor terakhir ditutup pada tahun 2000. Selepas populasi
manusia meninggalkan Pripyat, alam semulajadi menuntut semula kawasannya dan ia
menjadi kawasan perlindungan hidupan liar yang unik seperti serigala, rusa,
beruang, babi hutan dan ikan bersaiz besar. Buktinya, seekor ikan keli bersaiz
besar yang berjaya ditangkap pemancing ekstrem dan ahli biologi Jeremy Wade
semasa beliau memancing di Chernobyl untuk satu episod River Monsters pada
tahun 2013.

Boleh
rujuk video episod penuh di sini: https://www.dailymotion.com/video/x5ojvdl

Kawasan ini perlahan-lahan menjadi tumpuan pelancong yang tertarik melihat apa yang dianggap masa yang dibekukan bila melihat tinggalan penduduk di Pripyat (dengan mengikut arahan ketat pihak yang mengawal kawasan berkenaan). Tetapi bagi sesetengah penduduk terutama yang terkesan dengan konflik di Crimea, inilah rumah baru mereka walaupun sedar ia masih tidak boleh didiami untuk 24,000 tahun.

Selain itu, ada yang melihat kawasan berkenaan berpotensi sebagai loji tenaga solar dan potensi ini cuba direalisasikan oleh syarikat tenaga Jerman-Ukraine iaitu Solar Chernobyl. Loji tersebut dijangka menjana tenaga elektrik sebanyak 99 megawatt, tidak sebanyak 1,000 megawatt yang dihasilkan oleh empat reaktor Chernobyl pada tahun 80-an sebelum tragedi itu berlaku.


Kaum Burma: Pembina Empayar Daratan Terbesar Asia Tenggara

Sejak zaman prasejarah, tanah Burma yang subur, aliran air sungai yang tenang dan mempunyai gunung-ganang yang berfungsi sebagai tempat berlindung, menarik perhatian ramai etnik untuk membuat penempatan. Dari akhir 1000 SM hingga abad ke-9 Masihi, banyak negara-kota yang berkembang pesat hasil dari berkembangnya penanaman padi dan aktiviti perdagangan di kawasan Indo-China. Politik dan kebudayaan negara-kota ketika itu banyak diserap dari India. Masyarakat Burma beransur-ansur menganut Buddhism dan membina banyak buah candi. Candi tinggi berbentuk silinder yang dipanggil sebagai stupa, menjadi prototaip bagi rujukan pembinaan seni arkitek keagamaan. Contohnya, Pagoda Shwezigon yang dibina pada abad ke-11 Masihi yang mempunyai reka bentuk stupa.

Apabila Eropah berada di zaman pertengahan, di mana institusi agama Kristian menjadi kuasa besar, dua negara-kota Burma yang berpengaruh membentuk sebuah empayar berkuasa. Pada 1044 Masihi, Anawrahta Minsaw (1044 – 1077) menjadi raja kaum Burma kepada kerajaan Pagan di Myanmar Utara. Selepas mengukuhkan ekonomi negara-kota dengan pembinaan terusan secara meluas, Anawrahta hampir menakluk keseluruhan Myanmar Utara dan Selatan. Sekitar 1200 Masihi, Empayar Pagan (1044 – 1297) mencapai kemuncaknya: Bahasa Burma menjadi lingua franca, mempunyai kanun undang-undang, dan jajahan yang besar.

Uniknya empayar Pagan ini adalah, dari segi ketenteraan, bilangan tentera di ibu kota sangat terhad sehingga kerahan menambah tentera berlaku semasa penglibatan empayar Pagan dalam perang. Empayar ini mempunyai bilangan tentera infantry yang begitu besar. Sejumlah bilangan tentera bergajah iaitu tentera elit dan symbol kekuasaan Pagan, diserap dalam setiap pasukan tentera. Tentera bergajah dilengkapi dengan Howdah, sejenis pedati, menempatkan ramai tentera memanah untuk mensasarkan musuh di tunggangan gajah. Tambahan pula, empayar Pagan mempunyai jumlah tentera berkuda yang besar. Para tentera Burma berperang menggunakan pelbagai jenis senjata termasuklah pedang, lembing, busur dan panah. Sepanjang kurun ke-11 dan ke-12 Masihi telah banyak tentera Burma perolehi kemenangan berperang, termasuk menumbangkan kemaraan para tentera Monggol pada 1285 Masihi. Tanpa kepimpinan raja Pagan yang hebat, tidak akan wujud empayar Pagan yang menyatukan seluruh Myanmar.

Pada abad ke-14 Masihi, empayar Pagan terbahagi kepada 4 buah kerajaan akibat dari pemberontakan rakyat dan saingan sesama suku. Semasa perang saudara berlaku ke atas keempat-empat kerajaan, kerajaan Toungoo mengambil kesempatan dengan memberi perlindungan kepada para pelarian, megembangkan jajahan dan menyerang negara-kota jiran. Pada 1510 Masihi, pemerintah Toungoo ketika itu, raja Mingyinyo (1485 – 1530) menuntut kemerdekaan. Di zaman pemerintahan pewaris raja Mingyinyo, iaitu raja Tabinshwehti (1530 – 1550) dan raja Bayinnaung (1550 – 1581), kerajaan Toungoo berkembang menjadi empayar kaum Burma paling besar di Asia Tenggara, dengan jajahan meliputi Myanmar, Thailand, dan Laos kini. Dengan penggunaan senjata api dan merekrut tentera meriam Portugis, menjadikan kaum Burma tiada tandingannya dalam pertempuran.

Akibat dari pertumbuhan populasi yang pesat, empayar Toungoo menjadi tidak terkawal. Selepas kemangkatan raja Bayinnaung, kerajaan-kerajaan naungan Toungoo memberontak. Puteranya, raja Nanda (1581 – 1599), berusaha keras mengembalikan kekuasaan Toungoo ke atas kerajaan yang memberontak. Namun usahanya hanya seketika. Kerajaan Toungoo telah banyak kali gagal menghentikan kemaraan kerajaan Thai Ayutthaya sehingga tentera Burma terpaksa melepaskan jajahan dan berundur. Tambahan pula, kegagalan aktiviti menuai disebabkan musim tengkujuh mencacatkan ekonomi kerajaan Toungoo. Pada 1599 Masihi, ibu kota Toungoo dibedil, seterusnya menggulingkan kerajaan kaum Burma kedua dan berakhirlah zaman empayar milik kaum Burma.

RUJUKAN:


Ivan The Terrible – Tsar Pertama Russia

1Tsar Russia merupakan gelaran yang digunakan oleh para pemerintah Kekaisaran Russia, sebuah kuasa politik yang wujud pada tahun 1547 hingga 1721 Masihi. Kekaisaran Russia terlebih dahulu didahului oleh Duci Agung Moscow, dan disusuli oleh Empayar Russia. Tsar pertama Russia ialah Ivan IV (atau lebih dikenali dalam bahasa Inggeris sebagai Ivan the Terrible, derivasi dari Ivan Grozny dalam bahasa Russia). Beliau merupakan Putera Agung Moscow terakhir dan pengasas Kekaisaran Russia.

SIAPAKAH TSAR?

Gelaran ‘tsar’ (juga dieja sebagai ‘czar’ atau ‘tzar’) tidaklah digunakan secara eksklusif oleh para pemerintah Russia. Akan tetapi, ia turut digunakan oleh monarki-monarki Slavia, seperti pemerintah Empayar Bulgaria. Gelaran ini diambil daripada perkataan Latin, iaitu ‘Caesar’. Perkataan tersebut merupakan gelaran diraja yang terus digunakan oleh Byzantine selepas perpecahan Empayar Rom.

Di Russia pada era pertengahan, gelaran tersebut diubah menjadi ‘tsar’ dan mengandungi konotasi keagamaan padanya. Walaupun gelaran ini digunakan untuk merujuk pemerintah tertinggi, ia juga secara spesifik merujuk kepada pemimpin sekular dalam dunia Kristian-Ortodoks, yakni sama seperti maharaja Byzantine.

DUCI AGUNG MOSCOW

Duci Agung Moscow (atau Prinsipaliti Agung Moscow) merupakan kuasa politik yang kewujudannya mendahului Kekaisaran Russia. Moscow ditubuhkan sebagai sebuah bandar perdagangan kecil sekitar kurun ke-12 dan dimusnahkan semasa serangan Monggol ke atas Rus pada kurun berikutnya. Pada tahun 1263, Moscow yang masih merupakan sebuah bandar yang tidak signifikan diserahkan kepada Daniel I, iaitu putera bongsu Alexander Nevsky sesudah kemangkatannya.

Daniel dan keturunannya berusaha menyatukan wilayah-wilayah Russia. Penyatuan ini diselesaikan pada era Ivan III Vasilyevich (juga dikenali sebagai Ivan Agung). Menjelang kemangkatan Ivan pada tahun 1505, jawatan Putera Agung Moscow juga memegang peranan sebagai pemerintah tertinggi Russia.

Ivan III digantikan oleh puteranya, Vasili III yang secara relatifnya tiada sebarang peristiwa menonjol yang berlaku di zaman pemerintahannya. Namun, signifikasi nama Vasili terletak pada statusnya sebagai ayahanda kepada Ivan IV, yang menggantikannya sebagai Putera Agung Moscow ketika berusia tiga tahun pada 1533.

Ivan IV ini kelak ditabalkan sebagai Putera Agung Moscow yang terakhir, merangkap Tsar Russia yang pertama. Walaupun Ivan IV merupakan pengasas Kekaisaran Russia sekaligus pemerintah Russia pertama yang dimahkotakan secara rasmi sebagai Tsar Russia, konsep gelaran tersebut sendiri boleh dijejak akarnya semasa pemerintahan Ivan III.

Tatkala Ivan III menyelesaikan kempen penyatuan Russia, pemerintahan Byzantine berakhir apabila Konstantinopel tumbang ke tangan Turki Uthmaniyah pada tahun 1453 Masihi. Uthmaniyah kemudiannya menyerang wilayah Balkan, sekaligus menjadikan Putera Agung Moscow sebagai satu-satunya monarki Ortodoks yang masih wujud di dunia.

Lantaran itu, terdapat seruan-seruan yang meminta agar Moscow diperakui sebagai pengganti Konstantinopel sekaligus menjadi ‘Rom yang ketiga’. Tambahan pula, pada tahun 1472, Ivan III mengahwini anak saudara maharaja Byzantine yang terakhir, iaitu Zoe Palaiologina (kelak dikenali sebagai Sophia). Beliau kemudiannya membawa tradisi-tradisi istana Byzantine bersamanya ketika berpindah ke Moscow.

TSAR RUSSIA PERTAMA

Secara efektifnya, Ivan III merupakan Tsar Russia walau tanpa gelaran yang diberikan kepadanya. Hanya pada tahun 1547, barulah gelaran tersebut disandang secara rasmi oleh cucunya, iaitu Ivan IV. Pada tanggal 16 Januari 1547, Ivan IV dimahkotakan sebagai Tsar Russia yang pertama di Katedral Dormition, Moscow. Ivan IV disifatkan sebagai seorang yang kompleks, dan hal ini terbukti menerusi cara pemerintahannya.

Sebagai contoh, walaupun beliau seorang penganut Kristian yang taat dan banyak melakukan kebajikan kepada pihak biara, beliau tidak ragu-ragu untuk membvnuh paderi. Semasa era pemerintahannya, beliau cuba memperkuatkan kedudukannya dengan mengehadkan pengaruh yang dipegang oleh golongan bangsawan menerusi jalan reformasi. Namun kemudian, Ivan IV memilih untuk menggunakan kaedah yang lebih ganas dalam membendung pengaruh golongan bangsawan.

Ivan IV juga sering mengalami ketidakstabilan mental, terutama pada tahun-tahun terakhir pemerintahannya. Dalam salah sebuah kejadian yang berlaku pada tahun 1581, putera mahkotanya, Ivan Ivanovich dibvnuh oleh beliau. Akibatnya, selepas kemangkatan Ivan IV pada tahun 1584, kedudukannya digantikan oleh putera lain, iaitu Feodor I.

Feodor tidak pernah dijangka akan memegang takhta, justeru beliau tidak dipersiapkan dengan tugas tersebut. Malah, Feodor sebenarnya lebih berminat dalam urusan agama berbanding politik. Walaupun Feodor mewarisi kedudukan ayahandanya sebagai Tsar Russia, kuasa sebenar terletak di tangan seorang boyar yang berpengaruh, iaitu Boris Godunov.

Feodor mangkat pada tahun 1598 tanpa meninggalkan pewaris, justeru dinastinya, iaitu Dinasti Rurikid pun berakhir dan digantikan oleh Godunov. Kekaisaran Russia masih terus wujud, sehinggalah penubuhan Empayar Russia oleh Peter Agung pada tahun 1721.

TERJEMAHAN:

Wu Mingren. (10 Disember 2018). Ivan the Terrible: How Did He Become the First Tsar of Russia? Ancient Origins. https://www.ancient-origins.net/history-famous-people/first-tsar-russia-0011132


Kisah Ikan Paus Telan Manusia Di Zaman Moden

Selalunya bila mendengar kisah nelayan berdepan kema.la.ngan di lautan, ia selalunya berkisar sama ada kapal karam atau rosak, le.m.as atau menjadi mangsa haiwan marin seperti jerung atau obor-obor. Tetapi pernahkah anda mendengar perihal ikan paus menelan manusia?

Bagi orang Islam, satu-satunya masa kita mendengar kisah ini ialah kisah Nabi Yunus a.s ditelan ikan Nun (paus) selepas dicampak dari sebuah kapal yang ditumpangi baginda. Baginda bertasbih memohon keampunan Allah s.w.t semasa berada dalam perut ikan berkenaan selama beberapa hari sebelum dibawa ke darat dan dibebaskan.

Peristiwa ini turut direkodkan Allah s.w.t dalam ayat 142-146, Surah As-Saaffaat. Menerusi firman-Nya, sekiranya baginda tidak berzikir semasa dalam perut ikan paus, baginda akan terus kekal di situ sehingga hari kiamat. Kenyataan ini turut disokong dalam satu hadis yang diriwayatkan oleh Umayyah bin Abi Salt r.a. (Vicchio, 2008)

Dan siapa sangka, ada seorang penangkap udang karang hampir-hampir berdepan nasib sama. Michael Packard, 56, dari Wellfleet memberitahu pihak media dia sedang menyelam pada kedalaman 14 meter di kawasan perairan berhampiran Provincetown semasa peristiwa itu berlaku. Pada awalnya, dia hanya melihat satu benjolan yang besar sebelum merasakan suasana menjadi gelap.

Pada masa itulah, Packard sedar dia kini berada dalam mulut ikan paus dan ia cuba menelannya. Dia menyangka dirinya akan mati tetapi masih mampu bernafas kerana masih memakai peralatan pernafasan semasa menyelam. Packard mengira dirinya berada dalam mulut ikan paus selama 30 saat sebelum ia naik ke permukaan dan meludahkannya keluar.

Rakan-rakannya yang berada di sebuah bot berjaya menyelamatkannya dan membawanya ke hospital untuk pemeriksaan lanjut. Packard tidak mengalami sebarang kecederaan kecuali bengkak pada bahagian kaki.

Packard bukan satu-satunya individu yang berdepan pengalaman sebegini. Pada 2019, penyelam dan jurugambar Rainer Schimpf, 51, sibuk mengambil gambar kumpulan ikan selayang yang sedang berenang sebelum merasakan kegelapan menyelubungi dirinya. Pada ketika itulah, dia sedar dia berada dalam mulut ikan paus dan seperti Packard, berisiko ditelan mamalia terbesar di dunia itu.

Schimpf bagaimanapun tidak berada lama dalam mulut ikan berkenaan. Selepas beberapa saat, dia diludah keluar dengan imej insiden berkenaan dirakam oleh jurugambar Heinz Toperczer yang bekerja dari sebuah bot berhampiran.

Mendengar kisah-kisah sebegini, apakah benar ikan paus berupaya menelan manusia sebagai snek? Menurut para saintis, anggapan tersebut bersifat mengarut. Uko Gorter dari Persatuan Setasea Amerika Syarikat menyifatkan tekak haiwan berkenaan terlalu kecil untuk menelan manusia. Bagaimanapun, dalam sesetengah kes, ada burung kecil yang ditelan secara tidak sengaja oleh ikan paus semasa memburu makanan.

Jika ada pun ikan paus yang berupaya berbuat demikian, hanya ikan paus sperma saja yang berupaya melakukannya. Ini memandangkan diet haiwan tersebut ialah haiwan berstatus gergasi seperti sotong gergasi. Walaupun wujud kes ikan paus sperma menenggelamkan kapal seperti kapal penangkap ikan paus Essex pada 1820, tiada laporan kes ikan paus ini menjadikan manusia sebagai snek.

Bagi pengkaji ikan paus Charles “Stormy” Mayo dari Pusat Kajian Perairan di Provincetown, pertembungan manusia dengan ikan paus jarang berlaku. Tetapi dalam kes Schimpf, pengasas bersama Save the Whales, Maris Sidenstecker, ikan paus seharusnya dilihat dari jauh saja bagi mengurangkan pertembungan sebegitu rupa. Ini bagi memastikan haiwan ini dapat hidup dalam habitat lautnya dengan aman dan tanpa sebarang gangguan manusia.

RUJUKAN:

Associated Press. (2021). ‘Everything went dark’: humpback whale swallows and spits out diver. The Guardian.

Pappas, S. (2019). What a Fluke! Man Ends Up in Whale’s Mouth. LiveScience.

Vicchio, S. (2008). Biblical Figures in the Islamic Faith. Wipf & Stock. Halaman 73.


Integrated Logistics Solutions SDN BHD

Integrated Logistics Solutions SDB BHD (ILS) adalah sebuah syarikat yang memulakan operasinya sejak tahun 1970 lagi. Syarikat ILS memfokuskan kepada perkhidmatan logistik yang sangat menyeluruh termasuk warehousing, forwarding, haulage dan cold chain distribution. Fasiliti mereka yang dilengkapi dengan gudang dan juga lori merupakan faktor mereka dilantik oleh kerajaan sebagai Multimodal Transport Operator (MTO) dan juga merupakan agen berdaftar dengan Jabatan Kastam dan Eksais Diraja Malaysia.

Pengarah urusan ILS, Puan Wan Hidayah Ariff mengatakan bahawa mereka berusaha kuat untuk memberi pembaharuan kepada pengurusan syarikat walaupun ILS sendiri telah bertapak selama 40 tahun di dalam industri. Beliau juga percaya bahawa sokongan padu daripada kakitangan syarikat yang sangat berpengalaman mempengaruhi kedudukan ILS yang masih kekal bersaing di dalam industri pada masa kini.

Selain itu, Puan Wan Hidayah berpendapat bahawa syarikat Bumiputera yang ingin sentiasa berdaya saing harus menjadi lebih proaktif dan sentiasa merebut peluang perniagaan. Syarikat-syarikat Bumiputera juga tidak perlu segan untuk memohon bantuan yang telah disediakan kerajaan menerusi agen agen yang telah dilantik.

Contoh yang boleh dilihat sini apabila ILS memohon bantuan daripada TERAJU dan ILS sendiri telah menerima pelbagai bentuan bantuan dan juga sokongan, malah ILS dapat meningkatkan fasiliti setelah menerima geran Dana Mudahcara. Beliau melakukan ini semua kerana tidak mahu ketinggalan dan beliau mahu ILS bersaing dengan syarikat tempatan dan juga global.

Alternatif yang dilakukan kerajaan dari segi sokongan dan bantuan dapat meningkatkan dan melahirkan lebih ramai usahawan Bumiputera. Beliau juga turut berpendapat bahawa tiada sebab untuk kerajaan menolak permohonan daripada syarikat syarikat Bumiputera jika perniagaan dan pengurusan syarikat berada di landasan yang betul. Beliau turut menambah bahawa usahawan harus mengekalkan komunikasi antara dua hala dengan pegawai program untuk mengikuti perkembangan.


The Last Samurai In Borneo

SEKITAR tahun 1941 akhirnya Sarawak Kingdom jatuh juga ke tangan Jepun yang telah menakluki bumi Asia Tenggara melalui kempen Perang Dunia Kedua pada waktu itu. Dan untuk Borneo di ketika pemerintahan Jepun, pada asalnya pemusatan kuasa tentera Jepun adalah di Miri, Sarawak sebelum ditukar ke Kuching sekitar April 1942.

Miri dipilih kerana disinilah Jepun mula bertapak di Sarawak disamping keberadaan mereka pada waktu itu lebih kepada untuk memulihkan kembali infrastruktur minyak dan gas yang hampir musnah di ketika taktik bumi hangus dijalankan oleh Brooke sebelum kalah perang pada waktu itu.

Dan menurut sejarahnya pemerintahan Jepun di Sarawak terdapat dua orang pegawai tertinggi Jepun pernah menjadi orang utama mereka iaitu Jeneral Marquis Toshinari Maeda dan Jeneral Yamawaki Masataka. Kedua-duanya mempunyai cara yang berbeza namun yang dikatakan lebih kejam merupakan Jeneral Maeda. Ini kerana beliaulah pemerintahan tentera Jepun yang pertama berada di Sarawak dan mengatur strategi segalanya sejak Sarawak mahupun Borneo di dalam taklukan Jepun suatu waktu dahulu.

Dilahirkan dengan nama sebenar iaitu Toshinari Maeda pada tanggal 5hb June 1885 merupakan anak kelima kepada keluarga Maeda yang juga merupakan antara keluarga bangsawan Jepun yang terkenal dengan kehebatan “shogun” mereka suatu waktu dahulu. Sekitar awal tahun 1900an, beliau dilantik sebagai “Marquis” atau Ketua keluarga Maeda di wilayah Kozuke, Jepun.

Sebagai seorang yang lahir di kalangan keluarga “shogun” maka adalah tidak menghairankan sekiranya Maeda memilih bidang ketenteraan sebagai kerjayanya walaupun hakikatnya beliau dikelilingi dengan limpahan kemewahan. Menamatkan pendidikan ketenteraannya pada tahun 1911 dengan mendapat penganugerahan “Sword Emperor” atas kecemerlangannya menjadikan beliau antara anggota tentera yang cukup disegani di kalangan orang Jepun pada masa itu.

Sekitar tahun 1913, Maeda merupakan antara anggota tentera Jepun yang telah dihantar untuk melanjutkan pelajaran ke Eropah iaitu negara German dan seterusnya ke British. Boleh dikatakan beliau merupakan anggota tentera yang mempunyai latar belakang pendidikan dunia ketenteraan Jepun dan Barat. Selepas melalui Perang Pasifik pada tahun 1939, beliau memilih untuk bersara di dalam dunia ketenteraan bagi menumpukan perhatian untuk pembentukan keluarga Maeda yang diketuainya.

Namun apabila kempen Perang Dunia Kedua berlangsung dengan Jepun diarahkan untuk mendominasi Asia Tenggara, sekali lagi perkhidmatannya dituntut oleh Maharaja Jepun pada masa itu. Dikatakan dengan strategi yang dibentuk oleh beliaulah kejayaan penaklukan Miri itu cukup lancar pada masa itu. Dan dari Miri, tentera Jepun telah mula menakluki seluruh Sarawak sehinggalah akhirnya Kuching, ibukota Sarawak Kingdom jatuh ke tangan Jepun beberapa hari selepas itu.

Pada April 1942 iaitu selepas beberapa bulan Sarawak dibawah Jepun, Maeda telah bertindak untuk menukar pusat pentadbiran Jepun di Miri ke Kuching pula. Beliau berpendapat sekiranya di zaman Brooke dahulu, Kuching adalah pusat pemerintahannya maka adalah tidak wajar Miri pula menjadi pusat pemerintahan ketika Jepun memerintah. Lagipun pada masa itu, infrastruktur minyak dan gas di Miri sudahpun hampir pulih sepenuhnya.

Usai Kuching dijadikan pusat pemerintahan Jepun di Borneo maka hal pertama yang dilakukan oleh Maeda adalah untuk memasuki Astana Sarawak yang menjadi tempat kediaman Brooke berabad lamanya. Dan jika kita melihat gambar-gambar vintaj Astana Sarawak sudah semestinya kita akan melihat bagaimana bangunan Astana Sarawak ketika Brooke memerintah dipenuhi dengan tumbuh-tumbuhan menjalar di sekelilingnya.

Dikatakan di ketika Maeda mula memasuki Astana Sarawak itulah beliau telah memerintah agar tentera Jepun mencabut dan membuang kesemua tumbuh-tumbuhan menjalar tersebut. Menurut cerita lisan ada sebabnya mengapa Brooke membiarkan tumbuh-tumbuhan menjalar itu hidup segar di Astana Sarawak kerana dikatakan membawa tuah. Dan sekiranya dibuang maka akan jatuh bala ke atas pembuatnya.

Disepanjang pemerintahan Maeda dikatakan segala tindakan dan hukuman beliau begitu tegas dan keras. Namun pada masa yang sama turut cuba untuk berbaik-baik dengan masyarakat tempatan dengan dikatakan banyak ahli majlis Sarawak pada masa itu masih dipilih dikalangan pemimpin tempatan. Walaupun begitu pemimpin tempatan hanyalah sebagai “patung boneka” sahaja kerana segala hukum mahupun peraturan adalah masih lagi terletak diatas budi bicara pegawai tentera Jepun dan langsung tidak sama di ketika Brooke memerintah suatu waktu dahulu.

Tanggal 5hb September 1942 menjadi saksi bagaimana Maeda telah menjatuhkan hukuman pancung sampai mati ke atas lima orang Sarawak di satu kawasan yang terletak di Padungan, Kuching. Pada ketika itu kesalahannya hanya kerana mencuri minyak diesel tentera Jepun bagi kegunaan pelita di waktu malam masyarakat tempatan yang hidup serba-serbi di dalam kepayahan pada itu. Tidak pernah mahu bertolak ansur sama sekali, Maeda sendiri menyaksikan hukuman tersebut dijalankan.

Dikatakan usai sahaja hukuman pancung itu dijalankan, Maeda dan juruterbangnya telah bergegas ke Lapangan Terbang Kuching untuk menaiki pesawat ke Labuan atas urusan pentadbiran Jepun disana. Bukanlah satu rahsia di dalam dunia ketenteraan bagaimana Maeda sebenarnya juga seorang juruterbang yang bertauliah. Namun pada kali ini pesawat jenis buatan Mitshubishi pada 9 Februari 1942 yang baharu sahaja diterima beliau untuk berkhidmat di Sarawak tidak pernah sampai ke destinasinya.

Menurut sejarah dunia penerbangan pada masa itu, laporan menyatakan bahawa pesawat Maeda telah terhempas di kawasan persisiran Tanjung Batu, Bintulu dengan mengorbankan Maeda dan juruterbangnya. Hanya sebulan selepas itu dikatakan ada puing-puing pesawatnya ditemui terapung di perairan Bintulu namun mayat Maeda dan juruterbangnya sehingga sekarang tidak ditemui dan punca ianya terhempas juga tidak dapat diperjelaskan.

Ada juga cakap-cakap di dalam dunia ketenteraan Perang Dunia Kedua menyatakan usai sahaja perang tamat, puing-puing pesawat Maeda iaitu dibahagian komponen ekornya yang menggunakan siri kod V-110 telah dibawa ke Melbourne, Australia oleh Tentera Australia. Ianya kekal di muzium tentera mereka sebagai salah satu artifak sejarah yang dipamerkan bagi mengenang Perang Dunia Kedua yang berlangsung di Sarawak suatu waktu dahulu.

Di pihak tentera Jepun pula, turut dikatakan bahawa pernah ada satu tiang belian didirikan berdekatan dengan Tanjung Batu di Bintulu bagi mengenang peristiwa terhempasnya pesawat Maeda di lokasi tersebut. Namun usai sahaja perang tamat dikatakan mereka sendiri telah mencabut tiang belian tersebut untuk diserahkan kepada keluarga Maeda di Jepun.

Begitulah pengakhirannya seorang yang turut dikenali sebagai “The Last Samurai In Borneo” yang juga seorang dari keluarga Shogun di Jepun iaitu pemerintah tertinggi tentera Jepun pertama bernama Jeneral Marquis Toshinari Maeda yang berkhidmat Borneo dari tahun 1941 sehingga 5 September 1942. Menurut kepercayaan masyarakat tempatan pada masa itu, kematiannya disebabkan “sumpahan” membuang tumbuhan menjalar yang ada di Astana Sarawak beberapa bulan sebelum tragedi berlaku. Beralaskan bahawa pesawat yang digunakan beliau adalah pesawat yang baharu maka adalah tidak masuk akal ianya rosak dan sebagainya.

Samada ianya satu suratan atau kebetulan hanya Illahi sahaja yang mengetahui kebenarannya. Sehingga sekarang cerita kehilangan dan terhempasnya pesawat yang dinaiki seorang jeneral Jepun yang hebat dengan cerita arahan siksaan tahanan perang di seluruh Borneo ini kekal menjadi satu misteri di dalam sejarah “musim Jepun merentah Sarawak” yang berlangsung dari tahun 1941 sehingga 1945.

-HB-

Rujukan:

1. Toshinari Maeda
http://www.generals.dk/general/Maeda/Toshinari/Japan.html

2.Pacific Wreck
http://www.pacificwrecks.com/aircraft/a6m2/1575.html

3. A Leopard Sings In Sarawak – Paul Leslie Smith


Keturunan-Keturunan Ahli Sihir Dalam Novel Harry Potter

Anda tentu kenal dengan nama keluarga seperti Weasly, Potter, Malfoy, Longbottom dan sebagainya. Semua nama ini bertunjangkan paksi yang sama, iaitu nama bagi keturunan ahli sihir yang bukan biasa-biasa dan juga Muggle, manusia biasa yang tiada kuasa sihir.

Namun, terdapat kategori-kategori khas apabila melibatkan nama keluarga. Kategori ini boleh menjadi lambang dan darjat seseorang, makin tinggi makin dibuat sahabat dan teman. Makin rendah nilainya, makin murahlah kredibilitinya.

Pure-Blood

Pure-Blood ialah satu keturunan sihir yang tidak pernah ada sebarang Muggle atau Muggle-borns dalam salasilah keturunan mereka. Dari pengasas hinggalah anak cucu, semuanya mengahwini ahli sihir juga. Itupun ahli sihir yang bertaraf Pure-Blood seelok-eloknya dalam mengekalkan taraf Pure-Blood.

Pure-Blood juga ialah golongan teratas dalam hierarki. Mana-mana Pure-Blood yang berinteraksi dengan Muggle akan digelar sebagai ‘Blood Traitor’. Perkara ini pernah timbul sewaktu Arthur Weasly dan Molly Weasly bercakap dengan ibu bapa Hermione.

Terdapat 28 Pure-Blood yang dikenalpasti dan disahkan oleh J.K Rowling.

Abbott
Avery
Black
Bulstrode
Burke
Carrow
Crouch
Fawley
Flint
Gaunt
Greengrass
Lestrange
Longbottom
Macmillan
Malfoy
Nott
Ollivander
Parkinson
Prewett
Rossier
Rowie
Selwyn
Shacklebolt
Shafiq
Slughorn
Travers
Weasley
Yaxley

Pure-Blood yang paling kaya diketahui ialah Malfoy manakala yang paling miskin (di mata Pure-Blood lain) ialah Weasley.

Half-Blood

Half-Blood ialah keturunan campur. Salah seorang dari ibu bapa mereka ialah ahli sihir dan salah seorang lagi ialah Muggles. Kebanyakan Muggles sendiri tidak tahu mereka beristerikan/bersuamikan seorang ahli sihir.

Sebagai contohnya, Harry Potter ialah berketurunan Half-Blood. James Potter ialah seorang ahli sihir dari keluarga Potter manakala Lily ialah Muggle-borns dari keluarga Evans.

Antara Half-Blood di dalam novel bersiri Harry Potter ialah keluarga Potter, Snape dan Finnegan.

Muggle-borns

Muggle-borns ialah ahli sihir yang ibu bapanya bukanlah ahli sihir, tetapi keduanya ialah Muggle. Ada beberapa sebab tertentu mereka menjadi ahli sihir seperti Hermione yang sedari kecil mendapat sentuhan sihir.

Pasti kalian ingat ketika di dalam Harry Potter and Chamber Of Secret, Tom Riddle ingin melunaskan hasrat ‘murni’ Salazar Slytherin hanya mahukan keturunan sihir berkuasa di Hogwart.Dia berniat menghapuskan semua Muggle-borns menggunakan Basilisk.

Muggle-borns mengikut fakta seorang yang hebat, malah ada yang lebih hebat dari Half-Blood dan Pure-Blood. Misalnya ialah Hermione Grenger dan Lily Evans.

Bagi penghinaan yang lebih teruk, sesetengah memanggil mereka ‘Mudblood’ yang bermaksud darah kotor. Boleh refer dalam filem Harry Potter and Chamber Of The Secret.

Squib

Squib ialah jenis keturunan yang paling ganjil dan sukar ditemui. Squib ialah keturunan yang tiada kuasa sihir padanya,meskipun ayah atau ibunya, salah seorang ahli sihir atau kedua-duanya ahli sihir.

Mereka tidak mempunyai kuasa sihir, atau kelebihan sihir, tetapi mereka mampu melihat sihir dan berinteraksi dengan ahli sihir.

Antaranya ialah Madam Figg, jiran rumah Harry Potter yang muncul di dalam filem Harry Potter and Order Of Phoenix di mana dia memberikan penerangan tentang apa yang berlaku ketika Harry diserang oleh dementor bersama Dudley di Little Whinging.

Selain itu, Argus Filch, penjaga Hogwart yang setia pada mana-mana pengetua Hogwart tidak kira baik (Albus Dumbledore) atau jahat (Dolores Umbridge) juga seorang Squib.

Kita sebagai manusia hendaklah menghormati sesama kita. Bukan berperangai seperti ahli sihir gila kuasa apabila mempunyai pangkat dan kredibiliti melebihi semua.

Artikel dikirimkan oleh MYpotterhead untuk The Patriots.


Kenapa British Menggunakan Tentera Sikh Di Tanah Melayu?

Tatkala Mat Kilau: Kebangkitan Pahlawan mencatat kutipan lumayan di pawagam, satu kontroversi timbul beberapa hari lepas. Kononnya, gambaran tentera Sikh yang digunakan pihak British terhadap pejuang-pejuang Pahang dalam filem tersebut sebagai fitnah dan tidak tepat. Tetapi ia turut mengundang persoalan bagaimana tentera Sikh boleh menjadi balaci British?

Mungkin jawapan ini boleh diketahui dengan mengkaji bagaimana ia bermula. Sekitar 1799, Empayar Sikh terbentuk di mana kerajaan-kerajaan kecil Sikh disatukan di bawah satu pemerintahan. Individu yang ditabalkan sebagai pemerintah kerajaan ini ialah Maharaja Ranjit Singh pada 1801. Di bawah pemerintahan baginda, kerajaan ini meliputi Mithankot di sebelah selatan, Kashmir (utara), Khyber Pass (timur) dan barat Tibet (barat).

Kemunculan kerajaan ini timbul pada masa sama Syarikat Hindia Timur Inggeris (SHTI) berusaha meluaskan pengaruh mereka di India. Walaupun telah menjalin hubungan diplomatik dengan wakil British itu, Ranjit mempunyai sebab untuk tidak mempercayai mereka. Ini kerana pihak SHTI sentiasa berusaha meluaskan pengaruh mereka walau dengan apa cara sekalipun sama ada secara penipuan mahupun ketenteraan.

Atas sebab itu, Ranjit berusaha membina kekuatan tentera Empayar Sikh agar ia sukar dikalahkan pihak SHTI. Bagi melatih tentera kerajaan itu, baginda mengupah ramai orang Eropah termasuk sesetengah pegawai dan tentera British yang tidak lagi berkhidmat dengan SHTI. Walaupun bilangan mereka tidak diketahui, sejarawan percaya jika mereka dikumpulkan dalam satu kumpulan, ia cukup untuk membentuk satu platun.

Ranjit juga secara rahsia turut meluluskan kemasukan tentera Sikh ke dalam tentera SHTI. Pada mata kasar, ia kelihatan seperti tanda hubungan baik Empayar Sikh-SHTI. Hakikatnya, baginda mahukan mereka berperanan sebagai perisik dan melaporkan setiap perkara kepada kerajaan itu di Lahore, ibu kota kerajaan berkenaan. Ini termasuk teknik persenjataan dan susun atur organisasi ketenteraan semasa di medan perang.

Tentera Eropah pertama menyertai Empayar Sikh sekitar 1809. Menjelang 1822, terdapat 50 orang tentera Eropah dari pelbagai negara yang menjadi sebahagian daripada tentera kerajaan berkenaan. Ini termasuk dua bekas jeneral Perancis yang berkhidmat dengan Maharaja Napoleon Bonaparte – salah seorang daripada mereka ialah Jean-Francois Allard. Kerajaan Sikh turut mempunyai sebuah kilang membuat senjata yang diuruskan oleh seorang saudagar Perancis dengan kualiti pembuatannya jauh lebih baik daripada senjata keluaran British.

Ranjit tidak berhenti di situ saja. Sekitar 1804, semasa SHTI sibuk memburu pemerintah kerajaan Maratha, Yashwant Rao Holkar, baginda menyusup masuk ke kem SHTI yang ketika itu diketuai oleh panglima perang tertinggi mereka di India, Lord Lake (Gerard Lake, 1st Viscount Lake) dan menyamar sebagai salah seorang tentera India di situ. Ranjit bukan saja meninjau keupayaan dan organisasi tentera SHTI. Malah, baginda turut berpeluang menemubual Lord Lake berkenaan perkara sama.

Dengan semua perkara yang dilakukan oleh baginda, tidak hairanlah lebih 40 tahun kemudian, SHTI berdepan masalah besar semasa terjebak dalam Perang Anglo-Sikh (1845-1846). Tidak seperti tentera tempatan yang memilih untuk lari apabila situasi tidak memihak kepada mereka, lain pula ceritanya dengan pihak Sikh. Mereka kembali bergabung dan mengumpul semula kekuatan sebelum menyerang. Tentera Sikh juga lebih berdisiplin dan bersungguh-sungguh melawan – jauh mengatasi pihak British.

Sebut pasal perang, Empayar Sikh menjadi kucar-kacir berikutan kemangkatan Ranjit pada 1839. Susulan itu, perebutan takhta dan pembunuhan berleluasa dalam kalangan pihak berkepentingan itu. Dan ini memberi peluang kepada SHTI untuk meluaskan pengaruh mereka di situ. Dan itu membawa kepada siri pertempuran di Mudka, Ferozashah dan Sabraon sekitar 1845 dan 1846.

Dalam setiap pertempuran, pihak Sikh mempunyai bilangan anggota yang ramai dengan sokongan meriam yang banyak. Di atas kertas, ini meletakkan SHTI pada kedudukan yang lemah. Tetapi itu tidak menghalang mereka untuk menang ke atas pihak lawan walaupun terpaksa menanggung jumlah korban yang ramai. Jika tidak kerana kesungguhan tentera Gurkha menyamai kesungguhan pihak Sikh, sudah pasti jumlah korban pihak SHTI bertambah dan berpotensi menyebabkan mereka kalah.

Apabila Perang Anglo-Sikh Kedua (1848-1849) tercetus, situasi sama kembali berulang. Bezanya di sini, SHTI mempunyai bilangan meriam yang mencukupi untuk melindungi pasukan tentera mereka. Itu cukup untuk membantu SHTI membubarkan Empayar Sikh dengan pemerintah terakhirnya Maharaja Sir Duleep Singh dibuang negeri ke Britain. Sementara bondanya yang menjadi pemangku pemerintah Sikh, Maharani Jind Kaur pula dibuang negeri di Nepal sebelum menyertai baginda di London.

Kesungguhan tentera Sikh sudah pasti menyakinkan pihak British bahawa mereka berbaloi untuk dijadikan sebagai tentera tambahan. Mereka bukan saja berdisiplin dan kesungguhan di medan perang tetapi juga menunjukkan kemahiran organisasi yang mirip dengan tentera-tentera Eropah ketika itu. Keputusan yang dibuat ternyata berbaloi lapan tahun kemudian.

Pada 1857, Pemberontakan Sepoi tercetus di India membabitkan tentera Sepoi yang beragama Islam dan Hindu. Salah satu sebab utama pemberontakan ini ialah pengenalan senapang Enfield untuk kegunaan di medan. Sebelum ia boleh digunakan, kartrij peluru yang berminyak perlu digigit terlebih dahulu sebelum ia boleh dimasukkan dalam senapang.

Hal ini mengundang khabar angin yang mencetuskan kemarahan tentera Sepoi yang beragama Islam dan Hindu. Kononnya, lemak yang digunakan pada kartrij ialah lemak lembu dan babi, dua haiwan yang mempunyai simbol berbeza dalam kedua-dua agama. Bagi umat Islam, babi sememangnya telah diisytiharkan sebagai haiwan yang haram dimakan seperti dinyatakan ayat 173, Surah al-Baqarah. Sementara lembu pula ialah haiwan suci dalam agama Hindu.

Sikap SHTI yang bersikap acuh tak acuh terhadap khabar angin ini mengakibatkan pemberontakan tercetus di seluruh India. Hanya dua kelompok saja yang terus setia bersama SHTI iaitu tentera Gurkha dan tentera Sikh. Tidak seperti tentera Gurkha yang memang setia dengan pihak British terutama selepas pembentukan batalion mereka berpuluh-puluh tahun sebelumnya, tentera Sikh mempunyai dua sebab untuk tidak menyertai rakan-rakan seangkatan mereka dalam pemberontakan itu.

Orang Sikh menyifatkan dengan bergabung dengan tentera Sepoi beragama Islam dalam pemberontakan, ia ibarat mengkhianati sejarah figura mereka yang dibunuh oleh kerajaan Mughal. Figura yang dimaksudkan ialah Guru Gobind Singh yang menjadi duri dalam daging kepada pemerintahan Maharaja Aurangzeb. Ironinya, kematian mereka selang setahun dengan Aurangzeb mangkat pada 1707 dengan Guru Gobind Singh pada 1708.

Disebabkan kempen ini juga, orang Sikh tidak mahu bergabung dengan tentera Sepoi beragama Hindu. Ini kerana sistem sosial yang wujud pada era Mughal dilihat banyak memberi kelebihan kepada orang Islam dan Hindu serta menganaktirikan golongan Sikh. Bagi mereka, buat apa mereka bergabung dengan dua pihak yang banyak menyusahkan mereka selama ini. Kecenderungan mereka ini mendorong mereka setia – satu perkara yang dihargai pihak SHTI.

Dengan SHTI dianggap lebih menyusahkan dan gagal mengawal keadaan di India, syarikat itu dibubarkan pihak British pada 1858. Susulan itu, India dijadikan sebagai Jajahan Tanah Mahkota dengan semua tenteranya termasuk tentera Sikh kini dikawal sepenuhnya oleh kerajaan di London. Dengan keputusan ini, ini membolehkan British menghantar mereka ke mana-mana tanah jajahan yang memerlukan bantuan dari segi keselamatan.

Disebabkan kelebihan mereka sebagai tentera yang berdisiplin, sesetengah daripada mereka turut direkrut sebagai polis. Kelibat mereka disaksikan pada 1807 apabila orang Sikh direkrut sebagai polis di Pulau Pinang. Pengalaman SHTI dengan orang Sikh di India termasuk hubungan baik dengan Maharaja Ranjit Singh membolehkan mereka direkrut terlebih dahulu.

Hal ini sudah pasti disedari oleh ramai pegawai British termasuk Kapten Tristram Speedy yang kemudiannya menjadi Superintendan Polis Pulau Pinang. Pada 1873, beliau diupah oleh Orang Kaya Larut, Ngah Ibrahim untuk membina sebuah pasukan polis bagi mengawal keselamatan di Larut. Ini susulan Perang Larut yang tercetus setahun sebelumnya membabitkan kongsi gelap Ghee Hin dan Hai San. Daripada 110 orang tentera Sepoi yang dibawa dari Calcutta, majoriti daripadanya ialah orang Sikh.

Selepas Perjanjian Pangkor dimeterai pada 1874 bagi menamatkan krisis perebutan takhta Sultan Perak, kuasa Ngah Ibrahim dimansuhkan. Ini menyebabkan pasukan polis Larut dibubarkan tetapi itu tidak bertahan lama. Selepas Speedy dilantik sebagai Penolong Residen kepada Residen J.W.W Birch, pasukan polis dibentuk semula dengan kebanyakannya merupakan anggota asal polis Larut. Seperti polis Larut, majoriti anggota polis baru ini juga merupakan orang Sikh.

Tetapi jika hal ini dilihat dalam konteks ketenteraan, maka kelibat tentera Sikh dapat dilihat seawal 1871 . 100 tentera Sikh direkrut oleh Wakil Yamtuan (Wizurai) Selangor yang juga menantu kepada Sultan Abdul Samad, Tengku Kudin. Mereka berperanan sebagai tentera garison yang menjaga pertahanan sekitar Kuala Selangor.

Tempoh 1867 hingga 1873 merupakan satu tempoh getir kepada negeri Selangor. Ini kerana pada ketika itu, Selangor dilanda Perang Klang membabitkan Raja Mahadi dengan Raja Abdullah sebelum diteruskan oleh Tengku Kudin dan putera Raja Abdullah, Raja Ismail. Ia tercetus akibat perebutan mendapatkan muara Sungai Klang bagi membolehkan keuntungan eksport bijih timah yang lumayan di situ. Ramai sejarawan percaya ramai tentera Sikh yang direkrut dari Negeri-Negeri Selat terbunuh dalam konflik berkenaan.

Kelibat tentera Sikh terus digunakan oleh pihak British dalam siri campur tangan mereka di Sungai Ujong (termasuk isu perebutan takhta Yamtuan Besar) dan paling dinantikan, Pahang. Akibat penentangan sengit pejuang-pejuang Pahang terhadap British dari 1892 hingga 1894, negeri itu menanggung hutang yang banyak di mana ia terpaksa ditanggung oleh Sultan Ahmad al-Muazzam Shah.

Salah satu babak berdarah Perang Semantan ialah peristiwa pembakaran Kampung Budu pada Ramadan tahun 1892. Pada ketika itu, pejuang-pejuang Pahang seperti Tok Gajah dan Mat Kilau menjangkakan pihak British akan menyerang kampung berkenaan dengan kekuatan 2,400 orang (2,000 orang tentera Gurkha dan Sikh, 400 orang polis dari Raub). Serangan diketuai sendiri oleh Residen Pahang ketika itu, Hugh Clifford.

Pejuang Pahang telah membuat persiapan awal dengan menggali parit-parit dan menyediakan jerangkap samar sekitar kawasan hutan dan sungai. Hasilnya, apabila pihak musuh tiba di situ, bukan sekali mereka menjadi mangsa jerangkap samar pejuang-pejuang Pahang. Berang dengan apa yang berlaku, pihak British membakar Kampung Budu yang menyaksikan 300 orang penduduknya terbunuh.

Peristiwa ini memaksa pejuang-pejuang Pahang berundur ke Kelantan dan Terengganu selepas mereka mengebumikan semua penduduk yang terbunuh. Sehingga hari ini, kawasan kampung berkenaan dianggap ‘keras’ oleh penduduk tempatan berikutan sejarah gelapnya. Salah satu bukti peristiwa berdarah Kampung Budu ialah penemuan kubur-kubur tak bernama yang hanya ditanda dengan batu sungai sebagai batu nisan.

Mungkin bagi sesetengah pihak, apa yang dipaparkan dalam filem Mat Kilau: Kebangkitan Pahlawan ialah fiksyen. Tetapi itulah yang berlaku terutama di Kampung Budu pada 1892. Betul, mereka mempunyai kod kepahlawanan tetapi kalau sudah arahan, mereka tak boleh berbuat apa-apa. Kesetiaan mereka ditumpahkan kepada pihak British ketika itu dan itu bermakna perlu patuh kepada semua arahan mereka. Dan itu merupakan satu hakikat pahit yang patut diakui.

Tentera Sikh terus dikekalkan khidmat mereka oleh British sehingga Perang Dunia Kedua (WWII). Setelah India mencapai kemerdekaan beberapa tahun selepas itu, mereka menjadi sebahagian daripada tentera India sehingga hari ini. Walaupun wujud idea untuk membangunkan rejimen khas Sikh di Britain, idea tersebut ditolak oleh London atas alasan ia bertentangan dengan undang-undang anti-diskriminasi UK.

RUJUKAN

D. Ness, G. dan Stahl, W. (1974). WESTERN IMPERIALIST ARMIES IN ASIA. Center for Research on
Social Organization. CRSO Working Paper #112.

Anderson, I. (2019, 16 Januari). Nostalgia: Sikhs And The Perak Police Force. Ipoh Echo.

NegeriPahang.com. (2019, 23 Jun). Tragedi Berdarah Kampung Budu Dibakar British.


Kisah Raja Muslim Kaya Raya Menemui Benua Amerika Sebelum Columbus

Mansa (bermaksud raja, maharaja atau sultan) Abu Bakr II merupakan seorang pemerintah Empayar Mali di Afrika Barat pada abad ke-14 Masehi. Pada waktu itu, Empayar Mali mengalami zaman kemuncaknya.

Kekayaan Empayar Mali dapat dilihat menerusi perjalanan haji Mansa Musa yang masyhur (pengganti Abu Bakr II). Menurut sejarawan-sejarawan Arab, pemerintah tersebut membelanjakan begitu banyak wang emas dalam perjalanan hajinya hinggakan ‘kadar dinar (wang emas) jatuh sebanyak 6 dirham (wang perak)’.

Keamanan dan kestabilan yang dimiliki oleh empayar tersebut membenarkan sebuah episod aneh berlaku di zaman pemerintahan Abu Bakr. Menurut seorang sejarawan Syria, al-Umari (yang bertemu dengan Mansa Musa di Kaherah), Mansa Abu Bakr mengambil keputusan untuk turun takhta agar beliau dapat mengembara dan meneroka Lautan Atlantik.

KISAH ABU BAKR DARIPADA MULUT PENGGANTINYA SENDIRI

Tidak banyak yang kita ketahui tentang kehidupan Abu Bakr dan satu-satunya sumber bertulis tentang beliau yang wujud sehingga ke hari ini dapat ditemui di dalam hasil karya al-Umari. Menarik juga andai dikepilkan nota bahawa maklumat berkenaan Abu Bakr ini datang daripada mulut penggantinya sendiri, iaitu Mansa Musa. Malahan, penerangan beliau itu lebih menjurus kepada memerihalkan tentang bagaimana Mansa Musa menaiki takhta. Perbualan yang berlangsung di antara al-Umari dan Mansa Musa berkenaan hal ini dicatatkan seperti berikut:

“Maka, Abu Bakr pun melengkapkan 200 buah kapal dengan anak kapal dan 200 buah kapal lain dengan emas, air dan bekalan yang cukup untuk menampung kehidupan mereka selama bertahun-tahun… mereka berangkat dan tiada yang pulang walau setelah lama masa berlalu. Kemudian, sebuah kapal pulang dan kami bertanya kepada kapten kapal tentang berita yang dapat mereka kongsikan.

Si kapten berkata, “Iya, oh Sultan, kami berlayar dengan cukup lama sehingga kami melihat pada lautan luas itu terdapat sebatang sungai yang arusnya mengalir kencang… kapal-kapal lain terus sahaja berlayar ke hadapan. Namun sebaik sahaja mereka tiba di tempat tersebut, mereka tidak pulang-pulang dan sosok mereka tidak lagi kelihatan… Bagi kapal saya sendiri, saya mengarahkannya agar berpatah-balik dan tidak memasuki sungai tersebut.”

Sultan menyediakan 2000 buah kapal, 1000 untuk dinaiki oleh dirinya sendiri dan anak kapal, sementara 1000 buah kapal yang lain dipenuhi dengan bekalan. Beliau meninggalkanku dengan tanggungjawab memangku pemerintahan empayarnya lalu beliau berangkat menerokai Lautan Atlantik. Itulah kali terakhir kami melihat beliau dan anak-anak kapal yang dibawanya.

Dengan demikian, aku menjadi raja yang sah.”

Seandainya kata-kata daripada Musa dan al-Umari ini boleh diambil sebagai suatu maklumat yang sahih (hikayat ini langsung tidak ditemui dalam mana-mana sumber Afrika dan Arab yang lain, kecuali, mungkin tradisi lisan), maka penurunan takhta Mansa Abu Bakr dan pengembaraannya ke Lautan Atlantik boleh dianggap sebagai peristiwa yang benar-benar berlaku.

Walaupun tujuan penceritaan tersebut adalah untuk memerihalkan bagaimana Mansa Musa memperoleh takhta Empayar Mali sekaligus memulakan dinasti baru, masyarakat di zaman moden menumpahkan tumpuan yang lebih kepada tindakan Abu Bakr yang turun takhta dan meneroka Lautan Atlantik itu.

PENGEMBARAAN KE DUNIA BARU?

Akan tetapi, terdapat sebilangan pihak yang tidak cukup sekadar berhenti pada naratif yang dicatatkan oleh al-Umar. Mereka bahkan melontarkan pendapat yang menjangkaui kisah penceritaan tersebut. Menurut mereka, Abu Bakr tidak hanya sekadar berlayar merentasi Lautan Atlantik, malahan beliau dispekulasikan telah sampai ke benua Amerika. Mereka turut mengedepankan bukti-bukti yang pada hemat mereka, menyokong dakwaan-dakwaan tersebut.

Antara lain adalah nama-nama tempat yang terdapat pada peta-peta lama, yang kononnya menjadi bukti bahawa Mansa Abu Bakr dan rombongan pengiringnya itu pernah berlabuh di Dunia Baru. Masyarakat Mali dikatakan telah memberi nama kepada beberapa buah tempat, seperti Pelabuhan Mandinga, Teluk Mandinga dan Sierre de Mali. Walau bagaimanapun, lokasi tepat bagi tempat-tempat tersebut tidak dapat dipastikan memandangkan satu sumber menyatakan bahawa ia terletak di Haiti sementara sumber lain pula meletakkannya di Mexico.

Antara hujah lazim lain yang sering dikemukakan adalah berkenaan barangan logam dari Afrika Barat yang ditemui oleh Columbus semasa beliau tiba di Amerika. Satu sumber mendakwa bahawa Columbus sendiri melaporkan bahawa beliau memperolehi barangan logam yang berasal-usul dari Afrika Barat dari tangan masyarakat asli Amerika.

Sumber lain menegaskan bahawa analisis kimia terhadap emas yang ditemui oleh Columbus pada lembing-lembing yang ada di Amerika menunjukkan bahawa emas tersebut berkemungkinan datang dari Afrika Barat.

Terdapat banyak lagi contoh lain yang didakwa menyokong ketibaan dan kehadiran masyarakat Mali di Dunia Baru dikemukakan, antara lain melibatkan rangka manusia, inskripsi, sebuah bangunan yang kelihatan seperti masjid, analisa linguistik, dan ukiran yang dipercayai menggambarkan orang-rang Mali. Namun, bukti-bukti sebegini agak kurang meyakinkan. Hal ini kerana sumber-sumber yang mengemukakan bukti-bukti tersebut tidak memberikan maklumat tambahan ataupun rujukan untuk mendokong dakwaan mereka. Misalnya, daripada sekadar menyatakan bahawa terdapat tempat-tempat di Amerika yang diberi nama oleh orang-orang Mali sebagaimana yang ditemui pada peta-peta lama, dakwaan ini akan lebih meyakinkan seandainya sumber tersebut turut memberikan contoh atau hujah yang lebih boleh dipercayai berkenaan ‘peta-peta lama’ itu.

Memandangkan bukti-bukti yang cuba mengesahkan ketibaan Mansa Abu Bakr di Amerika agak tidak meyakinkan, kalau bukan tidak wujud sama sekali, maka kemungkinan untuk pemerintah Mali itu tiba di Dunia Baru semasa ekspedisi pengembaraannya ke Lautan Atlantik juga agak rendah.

Walau bagaimanapun, hikayat tentang penurunan takhta Mansa Abu Bakr dan penerokaannya ke Lautan Atlantik (sekali lagi, sekiranya sumber daripada Musa dan al-Umari itu boleh dipercayai) adalah sebuah hikayat yang mengagumkan, dan boleh dianggap setara dengan permisalan seorang pemimpin dunia moden yang berhenti daripada dunia politik untuk menjadi seorang angkasawan.

TERJEMAHAN:

Wu Mingren. (21 Februari 2016). The Legend of How Mansa Abu Bakr II of Mali Gave up the Throne to Explore the Atlantic Ocean. Ancient Origins.
https://www.ancient-origins.net/history-famous-people/legend-how-mansa-abu-bakr-ii-mali-gave-throne-explore-atlantic-ocean-005392


Boomer: Kapal Selam Paling Dasyat Yang Menghendap Laut Dalam

Ini ialah artikel terjemahan tulisan Sébastien Roblin.

Poin penting: kapal selam peluru berpandu balistik menjanjikan kuasa serangan balas nuklear yang tidak boleh dihalang—dan akan mencegah mana-mana musuh yang waras daripada cuba melancarkan serangan pertama nuklear atau menggunakan senjata nuklear sama sekali.

9 tahun selepas pengeb0man b0m atom terhadap H!roshima dan Nag4saki, Godzilla oleh Ishirō Honda menggambarkan raksasa yang terbangun daripada laut dalam untuk menimbulkan kekacauan di bandar-bandar Jepun.

Namun, reptilia gergasi bernafas api ini adalah kurang mengerikan berbanding apa yang akan ada selepasnya.

Dalam masa kurang daripada sedekad, terdapat puluhan raksasa bawah laut yang mampu memusnahkan beberapa bandar pada satu masa. Sudah tentunya, saya merujuk kepada kapal selam peluru berpandu balistik, atau “boomer” dalam istilah Tentera Laut A.S.

Kaiju sebenar yang paling membawa kemusnahan yang berkeliaran di lautan pada hari ini adalah 14 kapal selam peluru berpandu balistik kelas Ohio, yang membawa bersamanya lebih separuh daripada senjata nuklear Amerika Syarikat.

Jika anda melakukan perkiraan, kapal selam kelas Ohio mungkin merupakan sistem senjata yang paling memusnahkan yang dicipta oleh manusia.

Setiap kapal selam yang sepanjang 170 meter ini boleh membawa 24 peluru berpandu balistik Trident II yang dilancarkan daripada kapal selam (SLBM) yang boleh ditembak dari bawah air untuk meny3rang sasaran yang berada lebih dari 7 ribu batu jauhnya bergantung kepada beban.

Ketika peluru berpandu Trident II memasuki semula atmosfera pada kelajuan yang mencecah sehingga Mach 24, ia berpecah menjadi 8 kenderaan bebas masuk semula, setiap satunya dengan kepala peledak 100 kiloton atau 475 kiloton nuklear.

Secara ringkasnya, tembakan penuh (full salvo) daripada kapal selam kelas Ohio—yang boleh dilancarkan dalam masa kurang daripada seminit—boleh melepaskan sehingga 192 kepala peledak nuklear untuk menghapuskan 24 bandar daripada peta. Ini adalah senjata kiamat yang mengerikan.

Pesaing terdekat kepada kapal selam kelas Ohio adalah kapal selam tunggal yang masih tersisa daripada kelas Typhoon milik Rusia, sebuah kapal selam yang lebih besar dengan 20 tiub pelancar peluru berpandu balistik.

Walau bagaimanapun, China, Rusia, India, England dan Perancis semuanya mengendalikan pelbagai kapal selam peluru berpandu balistik dengan pelbagai senjata peluru berpandu—dan bahkan beberapa kapal selam semacam itu akan mencukupi untuk memusnahkan bandar-bandar utama di negara maju.

Apakah alasan yang mungkin ada untuk senjata-senjata pemusnah negara seperti itu?

Logik pencegahan nuklear: sementara s3rangan pertama nuklear mungkin menghapuskan sistem peluru berpandu darat dan pesawat pengebom nuklear sesebuah negara.

Ianya adalah sangat sukar untuk mengesan kapal selam peluru berpandu balistik yang melakukan pengawasan secara senyap-senyap di kedalaman lautan—dan hanya ada sedikit harapan untuk menghapuskan semua kapal selam tersebut dalam s3rangan pertama nuklear.

Oleh itu, kapal selam peluru berpandu balistik menjanjikan s3rangan balas nuklear yang tidak boleh dihalang—dan seharusnya mencegah mana-mana musuh yang waras daripada cuba untuk melancarkan s3rangan pertama nuklear atau menggunakan senjata nuklear sama sekali. Sekurang-kurangnya itulah harapannya.

Oleh itu, kapal selam kelas Ohio yang bersenjatakan peluru berpandu Trident akan berjaya dalam misi mereka jika mereka tidak sesekali melancarkan senjata mereka dalam keadaan marah.

Kapal selam kelas Ohio memasuki perkhidmatan pada tahun 1980-an sebagai pengganti kepada 5 kelas kapal selam peluru berpandu balistik yang berbeza, kapal-kapal selam yang secara kolektifnya dikenali sebagai “41 for Freedom.”

Mensesarkan lebih daripada 18,000 tan yang tenggelam, boomer yang baru kekal sebagai kapal selam terbesar yang pernah berkhidmat dalam Tentera Laut Amerika Syarikat—dan merupakan kapal selam ketiga terbesar yang pernah dibina.

Dengan pengecualian terhadap kapal Henry M. Jackson, setiap kapal selam peluru berpandu balistik dinamakan sempena negeri-negeri dalam A.S., suatu bentuk penghormatan yang sebelum ini diberikan untuk kapal p3rang permukaan yang besar.

Dalam situasi berlakunya s3rangan berbalas nuklear (nuclear exchange), boomer berkemungkinan akan menerima arahan penembakan peluru berpandunya melalui transmisi radio Frekuensi Sangat Rendah.

Sementara peluru berpandu kapal selam tidak ditetapkan sasarannya lebih awal sepertimana peluru berpandu yang ada dalam silo yang tetap, peluru berpandu kapal selam boleh ditetapkan koordinat dengan cepat. 8 kapal selam pertama kelas Ohio pada asalnya telah dibina untuk melancarkan peluru berpandu balistik Trident I C4—versi lanjutan daripada SLBM Poseidon yang terdahulu.

Walau bagaimanapun, sekarang semua boomer dipersenjatai dengan peluru berpandu balistik Trident II D5 yang unggul yang mempunyai jarak 50 peratus lebih besar dan mampu meny3rang dengan sangat tepat, membolehkannya mensasarkan dengan tepat pangkalan tentera sebagai senjata s3rangan pertama nuklear.

Kapal selam kelas Ohio juga dipersenjatai dengan empat tiub 21 inci yang boleh melancarkan torpedo Mark 48. Namun, ini adalah bertujuan terutamanya untuk mempertahankan diri.

Tugas sebuah kapal selam peluru berpandu balistik bukannya untuk memburu kapal permukaan dan kapal selam musuh, tetapi adalah untuk menyelam dengan sedalam dan sesenyap yang mungkin untuk mengelakkan pergerakannya dikesan dengan cara apapun oleh musuh.

Reaktor nuklear kapal selam tersebut memberikannya daya tahan bawah air yang hampir tidak terbatas dan keupayaan untuk mengekalkan kelajuan pelayaran 20 knot (23 batu sejam) sambil menghasilkan bunyi yang sangat sedikit.

Sementara cabang tentera yang lain mungkin dikerahkan sebagai tindak balas terhadap krisis yang berlaku, kapal selam nuklear mengekalkan rutin tetap rondaan dan berkomunikasi secara jarang untuk kekal sesenyap yang mungkin.

Setiap kapal selam kelas Ohio mempunyai dua krew yang terdiri daripada 154 pegawai dan anggota yang berkhidmat yang ditetapkan sebagai Gold dan Blue, yang bergilir-gilir berlepas untuk melakukan rondaan yang rata-ratanya berlangsung selama 70 hingga 90 hari di bawah laut— dengan rekod terpanjang selama 140 hari oleh USS Pennsylvania. Rata-rata sebulan dihabiskan dalam rondaan, dengan proses bekalan semula dibantu oleh tiga hac bekalan yang berdiameter besar.

Pada masa ini, 9 boomer berpangkalan di Bangor, Washington untuk meronda Lautan Pasifik, manakala 5 lagi ditempatkan di Kings Bay, Georgia untuk operasi di Atlantik. Pengakhiran P3rang Dingin dan Perjanjian Pengurangan Senjata Strategik (START) khususnya, telah menatijahkan kepada pengurangan angkatan nuklear A.S..

Walau bagaimanapun, daripada menamatkan perkhidmatan beberapa kapal selam tertua seperti yang dirancangkan pada asalnya, Tentera Laut Amerika memutuskan untuk memasang pulih 4 daripada 18 kapal selam kelas Ohio untuk berfungsi sebagai kapal selam pembawa peluru berpandu krus untuk melancarkan s3rangan konvensional terhadap sasaran darat dan laut—bermula dengan USS Ohio.

Sementara itu, perjanjian New START yang berkuatkuasa pada tahun 2011 mengenakan had tambahan kepada jumlah senjata nuklear yang digunakan. Pelan terkini adalah [1] untuk memastikan 12 kapal selam kelas Ohio aktif pada setiap waktu dengan 20 peluru berpandu Trident II pada setiap kapal selam tersebut.

Sementara dua lagi boomer kekal dalam keadaan baik pulih, memastikan sejumlah 240 peluru berpandu aktif pada satu masa dengan 1,090 kepala peledak pada semua peluru berpandu tersebut. Jangan bimbang, helang-helang yang keresahan (restless hawks): itu masih cukup untuk memusnahkan dunia beberapa kali!

Kapal selam kelas Ohio akan berkhidmat sehingga penghujung tahun 2020-an, dan bahkan mungkin menerima beberapa peningkatan kalis akustik (acoustic stealth) tambahan [2] sehinggalah kapal selam tersebut digantikan oleh penggantinya, kapal selam yang sementara waktu ini dijuluki sebagai kelas Columbia.

Dengan anggaran kos sebanyak $4-6 bilion untuk pembuatan setiap satunya, boomer generasi akan datang mungkin lebih sedikit dari sudut jumlahnya dan akan menggunakan reaktor baru yang tidak memerlukan baik pulih dan pengisian semula bahan bakar yang mahal, membolehkan kapal-kapal selam tersebut berkhidmat sehingga tahun 2085.

*Sébastien Roblin menulis tentang aspek teknikal, sejarah, dan politik bagi keselamatan antarabangsa dan konflik untuk penerbitan termasuk The National Interest, NBC News, Forbes.com dan War is Boring. Beliau memiliki ijazah Sarjana dalam Conflict Resolution daripada Universiti Georgetown dan berkhidmat dengan Peace Corps di China.

(Tulisan ini pertama kali diterbitkan pada tahun 2017. Ia disiarkan semula di The National Interest kerana minat para pembaca laman tersebut)

[1] https://fas.org/sgp/crs/nuke/R41219.pdf

[2] https://news.usni.org/…/submarines-to-become-stealthier-thr…

Terjemahan: Muaz Malik


Perjanjian Anglo-Dutch: Perjanjian Yang Memisahkan Alam Melayu

Kalau Timur Tengah ada Sykes-Picot, kita pula ada Perjanjian Anglo-Dutch (Inggeris-Belanda) tahun 1824 yang telah menggariskan sempadan negara di Nusantara seperti yang ada pada hari ini.

Ceritanya bermula pada 201 tahun yang lalu. Pada 19 Januari 1819, ejen UK bernama Stamford Raffles bertolak dari Bengkulu, Sumatera menuju ke kawasan perairan di selatan Johor untuk mencari pulau yang boleh dijadikan sebagai pelabuhan UK, bagi memecahkan monopoli perdagangan Belanda di Nusantara.

Survey punya survey, akhirnya Raffles mendarat di Singapura pada 29 Januari 1819. Cantik tempat Singapura, lokasinya strategik, cuma ia dah bertuan: ia berada di bawah kawalan Kesultanan Johor lama yang juga dikenali sebagai “Kesultanan Johor-Riau” atau “Empayar Johor-Riau” (bagi membezakan ia daripada Kesultanan Johor moden).

Kesultanan Johor-Riau merupakan pewaris kepada Kesultanan Melaka (jatuh pada tahun 1511). Sultan pertama, Alauddin Riayat Shah merupakan anakanda Sultan Mahmud Shah Melaka.

Seperti Srivijaya dan Melaka sebelumnya, wilayah Kesultanan Johor-Riau merangkumi kawasan Semenanjung dan juga Sumatera, meliputi Johor, Pahang, Singapura, Kepulauan Riau (Bintan, Batam, Karimun, termasuk Natuna), Lingga, dan sebahagian timur Sumatera.

Kedua-dua Semenanjung dan Sumatera dilihat sebagai satu “Alam Melayu” (Malay World). Adalah normal bagi orang di Semenanjung cross ke Sumatera, dan dari Sumatera cross ke Semenanjung.

Balik kepada Raffles. Dia fikir macam manalah aku nak mengambil alih Singapura ini. Dia buat sedikit research, oh rupanya Johor-Riau ni decentralized, jajahan dikuasai oleh pembesar: Pahang oleh Raja Bendahara, Johor dan Singapura oleh Temenggong, Muar oleh Raja Temenggong dan Kepulauan Riau oleh Yamtuan Muda. Sultan bersemayam di Lingga.

So, Singapura ini kawasan Temenggong. Macam mana aku nak pujuk Temenggong, fikir Raffles. Ah, rupanya Johor dalam krisis pewarisan takhta: Tengku Hussain dan Tengku Abdul Rahman masing-masing berebut menjadi sultan mewarisi Sultan Mahmud III yang mangkat pada 1812.

Sebenarnya bukan mereka yang rebut, pembesar yang nak rebut: Yamtuan Muda sokong Tengku Abdul Rahman, Temenggong sokong Tengku Hussain. Belanda juga memihak kepada Tengku Abdul Rahman. Perfect, fikir Raffles.

Maka pada 6 Februari 1819, Raffles menandatangani perjanjian dengan Temenggong Abdul Rahman, memberi sokongan kepada Tengku Hussain. Sebagai pulangan, Singapura disewakan kepada Raffles.

Langkah Temenggong sebenarnya langkah pengimbangan kuasa (balance of power) untuk menidakkan hegemoni Belanda. Tengku Abdul Rahman basically ialah boneka Belanda, jadi fair lah kalau Temenggong nak counter Belanda melalui UK.

Cuma, game pengimbangan kuasa ini akan rosak apabila dua musuh yang kita cuba lagakan, berbaik. Tiba-tiba pula UK dan Belanda nak geng selepas UK “Brexit” daripada Concert of Europe pada tahun 1822.

Concert of Europe merupakan pakatan lima kuasa utama Eropah (UK, Perancis, Austria, Prussia, Rusia). Dengan “Brexit” tersebut, UK hilang ramai kawan, maka ia perlu berbaik dengan Belanda.

Maka dengan itu, Perjanjian Anglo-Dutch dimeterai pada 1824, menggariskan zon pengaruh UK dan Belanda masing-masing. Semenanjung dan Singapura jadi hak UK, Belanda tak campur. Sumatera dan Kepulauan Riau, itu hak Belanda, UK tak campur.

Dengan perjanjian tersebut, Kesultanan Johor-Riau dipecahkan kepada dua: Sultan Hussain memerintah di Kampong Glam, Singapura; manakala Sultan Abdul Rahman memerintah di Lingga.

Dengan itu, Alam Melayu turut berpecah kepada dua.

Kesultanan Johor yang berpusat di Singapura tamat apabila anakanda Sultan Hussain, Sultan Ali melepaskan hak memerintah kepada Temenggong Ibrahim (anakanda Temenggong Abdul Rahman) pada tahun 1855. Anakanda Temenggong Ibrahim, Temenggong Abu Bakar mendirikan Kesultanan Johor moden pada tahun 1886.

Sementara itu, Pahang di bawah kuasa Raja Bendahara juga mendirikan Kesultanan Pahang pada 1881. Kedua-dua Pahang dan Johor bergabung ke dalam Persekutuan Tanah Melayu 1948.

Kesultanan Johor yang berpusat di Riau-Lingga pula berada di bawah pengaruh Belanda sehingga 1911, apabila Belanda menamatkan kedaulatannya dan menjadikan Riau-Lingga sebahagian dari Dutch East Indies. Selepas kemerdekaan Dutch East Indies sebagai Indonesia pada tahun 1949, Kepulauan Riau kekal dalamnya sehingga kini.

Singapura? Mula-mula UK kata nak sewa, kemudian nak beli, pusing punya pusing, last-last jadi hak diorang sebagai “crown colony” sehingga tahun 1963. Selepas 2 tahun berada dalam persekutuan Malaysia, Singapura jadi negara berdaulat pada tahun 1965.

9 hari lagi, orang Singapura akan menyambut 29 Januari sebagai ulang tahun ke-201 ketibaan Raffles yang bagi mereka menandakan “founding of Singapore”. Tapi tarikh tersebut lebih tepat dilihat sebagai titik permulaan “disintegration of the Malay World” atau “fall of the Malay thalassocracy”.

Sehingga hari ini, minda orang kita masih terperangkap dengan sempadan buatan UK-Belanda. Orang yang tak faham sejarah inilah yang selalu bawa keluar kenyataan “Melayu pendatang Indonesia”.

Bukan nak suruh korang pergi memperjuangkan Melayu Raya untuk mengembalikan kegemilangan Melayu, tapi sekurang-kurangnya, kau mengiktiraf sejarah dan mengambil pengajaran darinya.

#NeverForget


Salur Darah Jantung Tersumbat Punca Kematian No 1 Malaysia.

Penyakit jantung masih kekal menjadi pembunuh nombor satu di kalangan rakyat Malaysia, dengan peratusan kematian sebanyak kira-kira 14% (setakat tahun 2014) berbanding kadar mortaliti penyakit lain. Jumlah ini semakin bertambah dari hari ke hari.

Terdapat pelbagai jenis keadaan dan masalah yang menyumbang kepada penyakit jantung, antaranya adalah jangkitan pada jantung (myocarditis), renjatan jantung (cardiogenic shock), masalah jantung kongenital (dari lahir), kesesakan jantung (congested heart failure), dan juga serangan jantung (myocardial infarction).

Serangan jantung (myocardial infarction) merupakan antara salah satu faktor utama yang paling banyak menyumbang kepada kejadian penyakit jantung. Ini adalah kerana ia bersifat akut (terjadi secara tiba-tiba) dan cepat. Dan ia lazimnya berlaku disebabkan oleh keadaan salur darah koronari pesakit. Tapi, apa itu salur darah koronari?

SISTEM PEREDARAN DARAH

Sebelum kita memahami dengan lebih lanjut tentang sistem pengaliran darah koronari, kita kena fahami sistem peredaran darah itu sendiri. Sistem peredaran darah ke seluruh badan dikenali sebagai peredaran darah sistemik.

Setiap organ dalam badan kita memerlukan bekalan oksigen secara berterusan untuk ia berfungsi dengan baik. Otak, peparu, buah pinggang, semuanya memerlukan bekalan oksigen yang mencukupi. Oksigen diperlukan oleh sel pada organ untuk membentuk tenaga. Akan tetapi, pembuatan tenaga akan membentuk produk buangan yang dikenali sebagai karbon dioksida. Organ badan perlu membuang keluar karbon dioksida ini dari dalam sel, kerana karbon dioksida dianggap sebagai bahan buangan (kumuh) badan. Maka ringkasnya, oksigen perlu dibawa kepada organ, manakala karbon dioksida pula perlu dibuang daripada organ. Kedua-dua gas ini mempunyai sistem transportasinya sendiri, iaitu sel darah merah. Sel darah merah bertindak sebagai pengangkutan untuk membawa oksigen kesetiap sel dalam badan, dan membawa karbon dioksida keluar daripada sel. Sel darah merah tak ubah seperti sebuah kenderaan.

Sebagai sebuah kenderaan, sudah tentu ia perlukan “jalanraya”, bukan? Disinilah hadirnya peranan peredaran darah dan salur darah.

Sepertimana terbinanya jalanraya untuk kenderaan, salur darah pula adalah laluan khas untuk darah. Salur darah bertindak sebagai trek untuk sel darah merah dan lain-lain komponen darah bergerak menuju ke destinasi masing-masing. Ada lima jenis salur darah utama didalam badan, iaitu ;

i) Arteri,
ii) Arterioles,
iii) Kapilari
iv) Venules, dan
v) Vena.

Untuk memudahkan kefahaman tentang peredaran darah, kita bina satu analogi mudah. Bayangkan anda merupakan seorang tukang penghantar makanan yang ingin menghantar makanan kepada pelanggan.

Anda (sel darah merah) sedang membawa sekotak makanan (oksigen). Anda mula bergerak dari kedai (jantung) menuju ke destinasi melalui sebuah highway besar (arteri). Nama pun highway, sudah tentu jalannya luas. Selesai melepasi highway, anda memasuki simpang keluar menuju ke jalan bandar (arterioles). Jalannya semakin sempit, tapi masih dikira sederhana luasnya. Kemudian anda mengambil selekoh memasuki jalan kampung (kapilari). Laluan pada jalan kampung teramatlah kecil dan sempit. Kemudian anda sampai ke destinasi anda, rumah pelanggan (organ). Anda pun menyerahkan makanan (oksigen) kepada pelanggan. Pelanggan (organ) menerima makanan (oksigen) tadi dan memberi anda wang bayaran (karbon dioksida).

Selesai tugas, anda pun ingin pulang ke kedai (jantung) untuk menghantar wang (karbon dioksida). Malang sekali, laluan yang anda lalu tadi adalah laluan jalan sehala. Maka anda perlu teruskan perjalanan kehadapan. Dari jalan kampung (kapilari), anda kemudiannya memasuki jalan bandar (venules) semula. Jalan bandar ini hampir sama seperti yang tadi, cuma ia menghala ke dua arah yang berbeza. Selesai melalui jalan bandar, anda memasuki jalan highway (vena). Kalau tadi highway menghala ke rumah pelanggan, kini anda berada di highway yang menghala ke kedai. Anda teruskan perjalanan merentasi highway sehingga anda sampai ke kedai (jantung) semula. Di kedai (jantung), anda menerima arahan baru untuk hantar makanan (oksigen) ke pelanggan (organ) yang lain. Maka anda pun memulakan kitaran yang sama melalui jalan yang sama.

Ringkasannya, kitaran peredaran darah bermula dari jantung, melalui arteri, kemudian arterioles, terus ke kapilari dimana pertukaran gas (oksigen memasuki sel, karbon dioksida keluar dari sel) berlaku. Darah kemudiannya menuju ke venules, seterusnya vena dan kembali semula kepada jantung untuk ulangi proses yang sama. Kitaran inilah yang digelar sebagai peredaran darah sistemik (menyeluruh). Anggap saja peredaran darah sistemik ni kita panggil sebagai “lebuhraya Sistemik”. Senang sikit nak bayangkan. Cuma bahagian kemana karbon dioksida pergi dan darimana oksigen diperolehi, akan dibincangkan kemudian atas sebab kita hanya akan fokus pada peredaran darah pada jantung sahaja.

SALUR DARAH KORONARI

Aliran peredaran darah berterusan ini ditentukan oleh kuncupan jantung badan kita. Seperti sebuah pam, jantung mengepam darah kesetiap organ dalam badan. Jika jantung tidak mengepam, darah tidak akan mengalir. Jika darah tidak mengalir, alamatnya kegagalan organ badan akan berlaku. Maka jantung perlu mengepam sentiasa. Inilah sebabnya mengapa jantung diiktiraf sebagai organ penting dalam badan kita.

Akan tetapi, sepertimana organ-organ lain, jantung juga memerlukan bekalan darahnya tersendiri untuk ia terus mengepam. Mengepam perlukan penggunaan tenaga. Tenaga pula datangnya daripada oksigen. Seandainya sel otot jantung tak dapat bekalan oksigen, ia akan berhenti berfungsi, maka seluruh badan tidak akan dapat bekalan darah masing-masing. Jadi, setiap sel otot didinding jantung yang terlibat dalam proses mengepam darah perlu mempunyai bekalan oksigennya tersendiri.

Jantung bukan sahaja mengepam darah kepada organ lain, malah ia mengepam darah untuk dirinya sendiri. Jantung terdiri daripada fiber (lapisan-lapisan) otot yang menguncup secara sendiri. Kuncupan otot jantung ini memerlukan tenaga, dan mereka mendapat bekalan oksigen daripada sistem peredaran darah sendiri, yang dinamakan sebagai sistem peredaran darah koronari. Koronari itu bermaksud jantung. Maka pendeknya, peredaran darah koronari adalah peredaran darah jantung.

Jika kita menggunakan analogi penghantar makanan tadi, ia boleh diibaratkan sebegini ; penghantar makanan (sel darah merah) bukan hanya menghantar makanan (oksigen) ke pelanggan (organ), akan tetapi ia juga tolong menghantar makanan (oksigen) kepada pekerja kedai (sel otot jantung) didalam kedai (jantung) itu sendiri. Pekerja kedai (sel jantung) juga perlukan makanan (oksigen), bukan? Kalau tak, kebulurlah mereka. Jadi dah alang-alang si penghantar makanan (sel darah merah) ni hantar makanan (oksigen), dia pun tolong hantar ke pekerja kedai (sel jantung) sama. Kalau tadi kita guna highway Sistemik untuk pergi ke rumah pelanggan, kali ni kita guna highway Koronari pulak untuk hantar kepada pekerja kedai. Begitulah, secara ringkasnya.

Tanpa analogi, setiap kali darah dipam keluar dari dalam jantung, ia akan memasuki suatu persimpangan yang menuju ke dinding-dinding luar jantung. Disitu, darah akan membenarkan oksigen diserap oleh sel otot jantung, supaya ia kekal berfungsi. Darah itu kemudiannya kembali kepada ruangan dalam jantung semula. Peredaran ini dikenali sebagai peredaran darah koronari. Masih gunakan prinsip yang sama, iaitu dari jantung > arteri > arterioles > kapilari > venules > vena kembali ke jantung.

PENYAKIT SALUR DARAH KORONARI

Penyakit salur darah koronari jantung muncul apabila terdapat gangguan semasa proses peredaran darah dalam salur darah koronari ini. Ia berlaku apabila wujudnya sesuatu keadaan, sama ada kesekatan didalam salur darah, atau salur darah tidak berfungsi dengan baik. Ini menyebabkan peredaran darah terganggu, malah boleh terhenti sepenuhnya. Ibaratnya, ada sesuatu yang menghalang lalulintas trafik lebuhraya Koronari ini, sama ada ada halangan pada laluan atau lebuhraya itu sendiri mengalami kerosakan.

Gangguan salur darah koronari ini boleh berlaku atas banyak faktor. Antara yang paling popular adalah atherosclerosis dan arteriosclerosis. Dalam artikel ini, kita hanya akan fokus pada atherosclerosis sahaja.

ATHEROSCLEROSIS

Athero bermaksud sesuatu bahan mendap, manakala sclerosis bermaksud mengeras. Maka, atherosclerosis bermaksud sesuatu bahan mendap yang mengeras didalam salur darah. Atherosclerosis berlaku apabila sesuatu bahan ini mendap didinding salur darah sebelah dalam, berkumpul menjadi plak dan mengeras sehinggakan ia menutupi salur darah tersebut. Bahan-bahan mendap yang mengeras ini menyebabkan salur darah koronari menjadi sempit atau tertutup, menyebabkan peredaran darah terganggu atau terhenti.

Lazimnya ia berpnca daripada mendapan plak seperti :

iii) Darah beku

Atherosclerosis boleh berlaku di mana-mana salur darah, terutama sekali di bahagian otak(cerebrovascular atherosclerosis), kaki dan tangan (peripheral atherosclerosis), atau jantung (coronary atherosclerosis). Disebabkan kita hanya fokus pada jantung, maka kita akan bincangkan tentang coronary atherosclerosis.

CORONARY ATHEROSCLEROSIS

Apabila dinding bahagian dalam salur darah koronari terjejas akibat kesan rokok atau tekanan darah tinggi, ia akan menyebabkan suatu luka pada dinding tersebut. Ini akan menyebabkan lemak atau kolesterol yang berada didalam darah melekap di dalam luka tersebut. Semakin lama, mendapan semakin berlaku, membentuk plak yang keras. Plak yang semakin banyak ini akan menutup separa atau sepenuhnya salur darah tersebut, mengakibatkan peredaran darah terganggu. Kadangkala darah beku akan berkumpul di kawasan plak, menambahkan lagi kesekatan pada salur darah. Hasilnya, oksigen tidak dapat dihantar kepada sel jantung. Sel jantung akan mula terjejas, mengakibatkan serangan jantung.

Analoginya, bayangkan lebuhraya Koronari ini mempunyai suatu lubang. Lubang tersebut kemudiannya menyebabkan lumpur berkumpul disitu. Semakin hari, semakin banyak lumpur berkumpul dan ia mula mengeras, menyebabkan laluan lebuhraya terganggu. Dalam sesetengah kes, ia tidak menunjukkan sebarang simptom sehingga pesakit mengalami serangan jantung.

Terdapat dua perkara boleh berlaku dalam keadaan ini, sama ada ;

i) Angina

Kesekatan yang berlaku menutup SEPARA ruang peredaran salur darah, mengakibatkan peredaran darah SEPARA TERGANGGU. Ia akan menyebabkan sel jantung tidak mendapat oksigen mencukupi, maka ia mulai terjejas.

Analoginya, terdapat halangan diatas lebuhraya Koronari sehinggakan sebahagian laluan lebuhraya itu tertutup. Trafik masih boleh melaluinya, akan tetapi tak semua mampu melepasinya dengan cepat. Penghantaran makanan (oksigen) terganggu. Maka, pelanggan (organ) menjadi terlalu kebulur hampir mati.

Ini dikenali sebagai angina. Keadaan dimana sel jantung tak mendapat oksigen, hampir saja terhenti fungsinya. Boleh dipulihkan jika bekalan oksigen (makanan) dipertingkatkan, atau salur darah dikembangkan (lebuhraya dilebarkan). Angina adalah keadaan kecemasan dan perlukan perawatan segera.

ii) Myocardial Infarction

Kesekatan yang berlaku menutup SEPENUHNYA ruang peredaran salur darah, mengakibatkan peredaran darah separa TERHENTI SEPENUHNYA. Ia akan menyebabkan sel jantung langsung tidak mendapat oksigen, maka ia mulai mati.

Analoginya, terdapat halangan diatas lebuhraya Koronari sehinggakan SEMUA laluan lebuhraya itu tertutup. Trafik langsung tak dapat melaluinya. Penghantaran makanan (oksigen) terhenti sepenuhnya. Maka, pelanggan (organ) bukan hanya kebulur, akan tetapi sudahpun mati.

Berbeza dengan angina, ini dikenali sebagai myocardial infarction. Keadaan dimana sel jantung tak mendapat oksigen secara total, menyebabkan ia tidak dapat berfungsi. Myocardial infarction juga adalah keadaan kecemasan dan perlukan perawatan segera, malah lebih merbahaya berbanding angina.

FAKTOR RISIKO

Terdapat dua klasifikasi berkaitan faktor yang menyebabkan atherosclerosis berlaku, iaitu faktor yang tidak dapat diubah dengan faktor yang boleh diubah.

Faktor tidak boleh diubah adalah seperti ;

i) Umur

– Golongan belia tua keatas lebih kerap mendapat atherosclerosis.

ii) Genetik

– Menurut kajian, genetik berkulit gelap lebih cenderung mendapat atherosclerosis.

iii) Keturunan

– Penyakit jantung lazimnya diwarisi mengikut keturunan.

iv) Jantina

– Lelaki lebih cenderung mendapat atherosclerosis berbanding wanita.

Manakala faktor boleh diubah adalah seperti ;

i) Merokok

– Merokok menggalakkan pembentukan atherosclerosis.

ii) Pemakanan

– Pengambilan diet tinggi kolesterol, tinggi lemak punca pembentukan plak.

iii) Kurang bersenam

– Tiada penyingkiran lemak dilakukan.

iv) Obesiti

– Kuantiti lemak yang tinggi cenderung mengakibatkan atherosclerosis.

v) Tekanan darah tinggi

– Kurang kawalan tekanan darah tinggi menyebabkan atherosclerosis.

vi) Tahap kolesterol dalam darah yang tinggi

– Menyebabkan mendapan kolesterol.

PERAWATAN

1. Perubahan gaya hidup
– Berhenti merokok, kawal obesiti dan berat badan, bersenam, ambil diet seimbang.

2. Pengambilan ubatan
– Patuh pada pengambilan ubatan kolesterol dan darah tinggi.

3. Stenting
– Kemasukan dawai halus dengan belon kedalam salur darah yang tersumbat secara pembedahan bagi membuka laluan salur darah supaya menjadi lebih besar.

4. Bypass
– Menggantikan salur darah terjejas dengan salur darah lain yang diambil dari kaki sebagai laluan baharu peredaran darah.

Atherosclerosis merupakan keadaan kesihatan merbahaya yang boleh meragut nyawa melalui serangan jantung, akan tetapi boleh dielakkan dan dirawat melalui pengamalan cara hidup dan ubatan yang betul.

Jika terdapat sebarang kemusykilan atau ingin mendapat pemeriksaan lanjut berkenaan atherosclerosis, anda boleh merujuk kepada pakar kesihatan terdekat dengan anda. Artikel ini sekadar menyampaikan maklumat kesihatan buat panduan dan pengetahuan dan tidak boleh dijadikan sebagai nasihat kesihatan yang tepat mengikut keadaan penyakit.

#AC #SNJoker


Penemuan Artifak Dewi Yang Disyirikkan Sebagai Isteri ALLAH

Bandar Eilat terletak di bahagian paling selatan Isr-el yang ada banyak artifak sejarah. Ia merupakan salah satu daripada beberapa bandar yang mempunyai akses terus ke laut. Jadi walaupun cuaca panas dan populasi kecil, aktiviti ekonominya tidak pernah putus. Jarang sekali saintis jumpa bandar bercuaca terlalu panas tetapi masih menjadi penempatan sejauh 6000 S.M. Tengok zaman moden boleh nampak nilai geografinya. Kalau bukan kerana sempadan berpagar, penduduk Eilat boleh berjalan kaki terus ke bandar Aqaba yang terletak dalam negara Jordan.

Bercakap pasal Isr-el dan 6000 S.M., memang mustahil kalau tidak terbayang Bani Israil terdahulu. Tiada siapa tahu dengan tepat pasal jarak tahun antara kerasulan Musa (as) dan kerajaan Sulaiman (as). Tetapi 6000 S.M. adalah tempoh sangat berpotensi. Ada satu perkara tentang Bani Israil yang boleh dijadikan penunjuk.

Akidah Dwi-Tauhid Di Bumi Bani Israil

Bani Israil adalah sebuah bulatan komuniti yang berpuak. Setiap satu puak adalah dahan daripada pohon iaitu Nabi Ya’akub (as). Dan setiap satu puak diberikan tanah sendiri yang berada dibawah seorang raja berdaulat.

Pada zaman kemuncak, raja ini adalah David dan Shlomo (Daud dan Sulaiman). Perpecahan bermula selepas zaman Sulaiman (as) oleh kerana persengketaan antara Rehoboam dan Jeroboam. Akhirnya Bani Israil dimusnahkan empayar-empayar asing.

Pertelingkahan ini menjadi punca kemusnahan Bani Israil. Tanpa semangat penyatuan, Bani Israil menjadi lemah. Malah seorang pengkaji Yahudi bernama Raphael Patai mengenal pasti yang penyatuan bukan segala-galanya. Patai mendapati Bani Israil sudah tidak lagi mengamalkan ajaran tauhid seperti diajar nabi-nabi mereka. Ada satu masa mereka menyembah Yahweh seperti biasa – tetapi kemudian, mereka menyembah Yahweh dan Asherah (Viegas, 2011).

Malah dalam akidah mereka, Yahweh (iaitu Allah) berkahwin dengan Dewi Asherah. Dan kedua-dua figura ini disembah sebagai tuhan di dalam kuil Israil. Dapatan ini disahkan melalui arkeologi, apabila saintis terjumpa batu bersurat yang meriwayatkan: “Yahweh dari Samaria bersama Asherah-Nya” dan “Yahweh dari Teman bersama Asherah-Nya” (Hasson, 2018).

Penyembahan Asherah digambarkan sangat menyeluruh dalam kalangan Bani Israil. Kitab Jeremiah 44:19 bercerita tentang perkara ini: “kami membakar setanggi demi Ratu Syurga dan sediakan minuman kepada-Nya, apakah suami-suami kami tidak tahu yang kami menyediakan kek pada gambaran-Nya?” Ayat ini menggambarkan yang para ibu dalam Bani Israil ada hubungan akidah pada Asherah.

Bukti Di Eilat

Faktor geografi bukan satu-satunya anugerah Eilat. Bandar ini juga mempunyai khazanah arkeologi yang banyak. Usaha penggalian sudah lama berjalan. Dan baru-baru ini, saintis menemui suatu ukiran kayu yang dipercayai berhala Asherah (Rich, 2022). Sekelip mata fokus penggalian mereka berubah kerana kemungkinan besar tempat penggalian itu adalah kuil lama.

Jika tengok pada gambar, memang tidak nampak apa-apa bentuk. Tetapi saintis yang tahu ciri-ciri Bani Israil menemui rekabentuk menggambarkan “kesuburan”, “keibuan” dan “kewanitaan”. Tiga ciri ini membawa satu imej yang tunggal: Asherah. Tiada ada dewi selain Asherah yang membawa perwatakan sebegini lengkap. Dan buat masa ini, saintis masih tertanya-tanya jika ukiran ini adalah daripada Bani Israil.

Mereka mendapati berhala tersebut berusia 7,500 tahun, berpadanan dengan zaman Bani Israil kerana 6000 S.M. adalah 8,000 tahun yang lalu. Bukan senang untuk sahkan berhala ini sebagai artifak Bani Israil. Kerana Dewi Asherah disembah kaum-kaum tempatan di situ sebelum zaman kerasulan Musa (as) lagi. Selagi garisan masa Bani Israil tidak dapat disahkan, selagi itulah persoalan akan timbul.

RUJUKAN:

Hasson, N. (2018, April 4). A Strange Drawing Found in Sinai Could Undermine Our Entire Idea of Judaism. Haaretz.

Rich, V. (2022, Mei 16). 7,500-year-old burial in Eilat contains earliest Asherah. Haaretz.

Viegas, J. (2011, Mac 18). God’s Wife Edited Out Of the Bible – Almost. NBC News.